c: text/html

text:
फिकुरी
फिकुरी नेपालक मध्यमाञ्चल विकास क्षेत्रक बागमती अञ्चल, नुवाकोट जिलामे अवस्थित एक गाउँ विकास समिति छी ।[२]
जनसङ्ख्या[सम्पादन करी]
नेपालक वि.सं. २०६८ क जनगणना अनुसार फिकुरीक जनसङ्ख्या २,८७३ अछि । जाहिमे ६३६ घरमूली अछि । ई स्थानक सन् २०११ मे भेल नेपालक जनगणना अनुसार पुरुषक सङ्ख्या १,३७१ आ महिलाक सङ्ख्या १,५०२ रहल अछि ।[१]
सन्दर्भ सामग्रीसभ[सम्पादन करी]
- ↑ १.० १.१ "नेपालको राष्ट्रिय जनगणना २०६८ (गाविस तह)", नेपाल सरकार, राष्ट्रिय योजना आयोग, नवम्बर २०१२।
- ↑ "सोलुखुम्बु जिलाक गाविससभ", नेपाल सरकार, सङ्घीय मामिला तथा स्थानीय विकास मन्त्रालय, नवम्बर २०१५।

robotstxt: allowed

filter: keep


text: समस्त मानव समुदाय हेतु पाबनि-तिहारक एकटा विशेष महत्व अछि। एकटा खास तरहक जीवन शैलीमे दीर्घकाल धरि रचैत-बसैत लोकक मनः स्थितिमे एक प्रकारक श्रांति आबि जाइत छैक जे कि जीवनक आनो प्रभागके प्रभावित करय लगैत छैक। एहि श्रांति (थाकनि) के पुनर्गति प्रदान करबाक हेतु मानवक जीवन शैलीमे उत्सवक व्यवस्था धराओल गेल अछि। ई उत्सव आ कि पाबनि तेहार अपन विभिन्न रूप-प्रतिरूपसँ हमरा सभक जीवन आ ओकर गतिके समृद्ध करैए। उत्सव-पर्वादिक आनंदोत्सव आ विरहोत्सव नाम सँ दू टा मुख्य प्रभाग भ’ सकैए जकरा सांस्कृतिक, साहित्यिक, धार्मिक, शैक्षिक, आर्थिक, सामाजिक, राजनीतिक आदि रूपमे सेहो पुनर्विभाजित कयल जा सकैए। फगुआ सेहो एकटा एहने उत्सव अछि जे अपन सांस्कृतिक- ऐतिहासिकादि महत्व लए एकटा प्रसिद्ध पर्व अछि। सब पाबनिक संग कोनो विशेष घटना अवश्ये रहैत अछि। फगुओक संग कएक रंगक घटना जुड़ल अछि। श्रीमद्भागवत महापुराणक सातम स्कन्धक जय-विजय, हिरण्याक्ष, हिरण्यकश्यपु, प्रह्लादिक कथासँ प्रारंभ होइत अछि जाहिमे हिरण्यकश्यपु अपन भगवद्भक्त पुत्र प्रह्लाद भगवद्विमुख नहि क’ सकला सन्ताँ ओकरा मृत्युदंड सुना, मारबाक कतेको यत्न करैत अछि मुदा ओ नहि…


text:
टीम समदिया
दरभंगा। राज्यसभा क उपसभापति व प्रख्यात पत्रकार हरिवश कहला अछि जे महात्मा गांधी क जीवन दर्शन हर युग में प्रासंगिक रहत। आइ जखन दुनिया कए बचेबाक बाट ताकल जा रहल अछि त गांधी असगर विकल्प क रूप मे दुनियाक समझ ढार छथि। हुनकर विकास मॉडल मे विश्व कए बचेबाक क्षमता अछि आ जे हुनका नहि पढलक, देखलक आ बुझलक ओ सहो हुनकर देखाउल बाट पर चलबाक गप दोहरा रहल अछि। इ साबित करैत अछि जे दुनिया कए बचेबा लेल दुनिया मे गांधी क कोनो विकल्प नहि अछि।
श्री हरिवंश सोमदिन कामेश्वरनगर क नरगौना परिसर स्थित जुबिली हॉल मे इसमाद क 10 साल पूरा भेला पर आयोजित आचार्य रमानाथ झा हेरिटेज सीरीज क अंतिम व्याख्यान मे ‘गांधी ही विकल्प’ विषय पर विष्णु कांत झा स्मृति व्याख्यान द रहल छलाह।
हरिवंश कहला जे ग्लोबलाइजेशन क दौर मे खतरा सेहो ग्लोबल होइत जा रहल अछि। पहिने दुनिया विचार स चलैत छल, मुदा आब आब टेक्नोलॉजी स चलि रहल अछि। औद्योगिक क्रांति क बाद ग्लोबल वार्मिंग क कारण बाढ़, भूकंप, ग्लेशियर क पिघलब, पीबा लेल जल, स्वच्छ हवा आदि क कमी पैघ समस्या बनि चुकल अछि। जनसंख्या क संगहि भौतिक सुख-सुविधा बढ़ैत जा रहल अछि। समस्या एहन जे कम हेबाक बदला मे भीषण भ चुकल अछि। आर्थिक विकास क दौड़ मे विश्व विनाश क कगार पर ढार अछि। अगिला पीढ़ी क जीवन सुरक्षित रख पायब चुनौती बनैत जा रहल अछि। वैज्ञानिकक साफ कहब अछि जे कार्बन कए कम नहि कैल गेल त दुनिया तबाह भ जायत।
हरिवंश महान वैज्ञानिक स्टीफन हॉकिंस क चर्चा करैत कहला जे वो एकटा वैज्ञानिक छलाह, मुदा तखनो गांधी क मानवता क सिद्धांत क तहत जनसंख्या वृद्धि, जल संकट, जलवायु परिवर्तन आओर बीमारीक इलाज लेल मिल-जुल कए काज करबाक सिद्धांत कए स्वीकार केलथि। स्टीफन हॉकिंस कहला अछि जे हमरा लग दुनिया कए नष्ट करबाक हथियार त अछि मुदा लेकिन विश्वव्यापी समस्या स निबटबाक कोनो उपाय नहि अछि। ओ एहि स बचबा लेल उपाय सेहो बतेलाह अछि। ओ कहला जे वैज्ञानिक कए आगू आबि कए बतेबाक चाही जे विकास लेल बेहतर पर्यावरण क जरूरत होएत।
हरिवंश कहला जे आइ दुनिया मे 720 करोड़ लोक रहैत अछि। जखनकि धरती क प्राकृतिक संपदा महज 200 करोड़ लोक लेल सीमित अछि। भारत क आबादी 2030 मे 130 करोड़ होएत जखनकि भारत लग दुनिया क महज 2.1 प्रतिशत भू-भाग अछि। आबादी क अनुसार फिलहाल हम दुनिया क 17 प्रतिशत आबादी छी। अनुमान क अनुसार पानी, पेट्रोल, कोयला सन संसाधन महज 47 साल तक चलत। एहन मे बढ़ैत आबादी लेल खाद्यान्न आ अन्य संसाधन कतए स आउत।
ओ कहला जे महात्मा गांधी विकास क जाहि मॉडल क कल्पना केने छलाह ओहि मे भौतिक विकास स बेसी मानसिक शांति पर ज़ोर छल। गुलामी क पहिल जंजीर भौतिक सुख होइत अछि। गांधी की आर्थिक नीतिक चर्च करैत हरिवंश कहला जे हुनकर आर्थिक मॉडल मे लोक आर्थिक रूप स स्वतंत्र होइत छल। आइ दुनिया पूंजीवाद क चंगुल मे फंसल अछि, गांधीक आर्थिक नीति ओहि समय मे भारत समेत दुनिया क कईटा देश कए गुलामी स मुक्त हेबाक बाट देखेने छल।
ओ कहला जे देश जखन आज़ाद भेल तखन गांधी स पत्रकार पूछने छल जे भारत कए विकास क ब्रिटेन मॉडल होएत बा कोनो आओर मॉडल अहां लग अछि। तखन गांधी ब्रिटेन क विकास मॉडल कए खारिज़ क देने छलाह। गांधी कहने छलाह जे आइ ब्रिटेन क आबादी महज एक करोड़ अछि। ओ दुनिया क कईटा देश कए गुलाम बनाकए ओहिठाम क संसाधन छीन लेलक। भारत क आबादी आज़ादी क समय 30 करोड़ अछि, अगर भारत ब्रिटेन क विकास मॉडल पर चलत त ओकरा देश नहि बल्कि ग्रह आ आकाशगंगा तक कए गुलाम बनेबाक जरुरत पडत।
गांधी एकटा पत्र एहि संबंध मे नेहरू कए लिखने छलाह जाहि मे वो कहने छथि जे भारत क विकास मॉडल ओ अछि जाहि मे जनता कए आत्मनिर्भर बनेबाक क्षमता हो। जाहिमे गाम मे लोक खेती करै, पशुपालन करै, सहकारिता कए अपनाबै। शहर में औद्योगीकरण ककरो अधिकार आ पयार्वरण कए क्षति पहुंचा कए नहि हो। गांधी 1928 मे कहला जे आधुनिक सभ्यता क विशेष चरित्र इच्छा क अनंत बहुतायत अछि। बर्धा क आश्रम मे उल्लेखित गांधीक संदेश मे एकरा गांधी पागल दौड कहने छथि। हम बहुत फोटो खींचेबाक इच्छुक नहि रहैत छी, मुदा बर्धा मे हम ओहि संदेशक आगे ढार भ फोटो खींचेबाक इच्छुक भेल रही।
हरिवंश कहला जे आजुक वैज्ञानिक दुनिया कए प्रकृति दिस लौटबा लेल आग्रह क रहल छथि। ओ भले गांधी कए नहि जानैत हो मुदा गांधी जे बहुत पहिने सावधान क गेल छथि वैह बता रहल छथि। ओ कहला जे आइ विचार नहि बल्कि दुनिया कए तकनीक बदलि रहल अछि। इ ठीक नहि अछि। अगर अगिला सदी मे मानव समाज कए पहुंचेबाक अछि त गांधी असगर विकल्प छथि। अपन एक घंटा क संबोधन में करीब दू दर्जन स बेसी स्रोत क उल्लेख करैत हरिवंश कहला जे दुनिया मे एहि धरती कए बचेबा लेल जे जतए जेना कहल जा रहल अछि ओ ककरो नहि गांधी क कहल गप अछि आ इ साबित करैत अछि जे दुनिया लग एखन गांधी क कोनो विकल्प नहि अछि।
एहि स पूर्व हरिवंश मिथिलाक गौरवशाली इतिहास आ दरभंगा महाराजक योगदान पर प्रकाश देलथि। ओ कहला जे न्याय क एहि भूमि पर ज्ञान कण कण मे बसल अछि। एहि ठाम जे बौद्धक संपदा अछि ओ हमरा सब कए भविष्य निर्माण मे बहुत सहायक भ सकैत अछि। एकर अध्ययन आ संरक्षण क जरुरत अछि। दरभंगा मे इतिहास क बहुत धरोहर अछि। राज पुस्तकालय आ महाराजा कामेश्वर सिंह कल्याणी फाउंडेशन आइ देखबाक मौका भेटल। एहि दूनू लाइब्रेरी मे ज्ञान क खजाना भरल अछि। एहि स नव पीढ़ी कए सीखबाक चाही।
दरभंगा महाराजक चर्च करैत हरिवंश कहला जे ओ बीएचयू क छात्र छथि जाहिक स्थापना मे दरभंगा क महाराजाक भूमिका अहम रहल अछि। कलकत्ता आ अन्य शहर मे सेहो दरभंगा क योगदान देखाइत रहैत अछि। दिल्ली क लेडी हार्डिंड अस्पतालक चर्च करैत हरिवंश कहला जे ओकर निर्माण मे सेहो दरभंगा महाराजक दान देखबा लेल भेटल। आचार्य रमानाथ झा आ मिथिला मिहिरक पहिल संपादक विष्णुकांत झाक चर्च करैत हरिवंश कहला जे एहि प्रकारक लोक समाज मे हरदम जीवित रहैत अछि। अंत मे ओ इसमाद फाउंडेशन क व्याख्यानमाला क तारीफ केलथि। ओ कहला जे इसमाद जाहि प्रकार स एहि आयोजन कए पूरा केलक अछि एहिना शैक्षणिक संस्था सब मे सेहो कार्य हेबाक चाही। इसमादक टीम कए एहि लेल बहुत बहुत बधाई।


text:
चेतना समिति, पटनाक विद्यापति स्मृतिपर्व समारोह-2015क अवसर पर एहि नाटक ‘ऑब्जेक्शन मी लॉर्ड’क प्रथम मंचन भेल छल। हमरे लिखल एहि नाटकक निर्देशन सेहो हमरे करय पड़ल छल। से परिस्थितिवश करय पड़ल। एकर पृष्ठभूमि मे मारिते रास सामान्य-असामान्य कारणसभ सेहो छल। सर्वप्रथम तँ एहि नाटकक कथ्य ल’ क’ हमरा भय छल जे समिति आ ओकर नाट्य-परम्परा केँ ई जँचतैक कि नहि। कारण एकर मूल कथ्य छल फाँसीक विरोध अर्थात् फाँसीक सजाक विरोध। बीच-बीच मे एत्संदर्भित राजनीतिक स्थिति पर व्यंग्य सेहो छल। 2015 लगा क’ चारिम बेर हम समिति द्वारा नाटकक संयोजक बनाओल गेल रही जाहि क्रम मे मदति करू माता (विभारानी, 2011), अधिष्ठाता (रोहिणी रमण झा, 2013), मृत्युंजया (रोहिणी रमण झा, 2014) प्रभृति नाटकक निर्देशन क’ चुकल रही।
‘ऑब्जेक्शन भी लार्ड’क कथ्य मरखाह अछि से हम आइयो गछै छी। हमर पक्ष वस्तुतः ई अछि जे मानवक जीवन लेबाक अधिकार ककरहु नहि होयबाक चाही। ने कोनो व्यक्ति आ ने कोनो संस्था कोनो व्यक्तिक जीवन-हरण करय। कानून मे सेहो मृत्युदंडक प्रावधान केँ समाप्त क’ देल जाय। से केहनो अपराधी किएक ने हो। वस्तुतः केओ व्यक्ति जन्मना अपराधी नहि होइत अछि। ई व्यवस्था ककरो संत आ ककरो अपराधी बनबैत छैक। कानून-व्यवस्था आ कि कोनो सरकारक ई प्रथम दायित्व बनैत छैक जे व्यवस्था केँ एना दुरूस्त करय जे मानव आ ओकर मानवता सुरक्षित रहैक, संरक्षित रहैक आ सम्बलित सेहो रहैक। एकरहि संग इहो सत्य अछि जे एहि श्रृंखला मे मानवक अपन दायित्व सेहो कम महत्वपूर्ण नहि छैक। मुदा असल बात ई अछि जे मृत्यु आ कि हत्या कोनहु समस्याक निजगुत समाधान नहि भ’ सकैत अछि। हमर एहि पक्ष सँ असहमतिक अजस्त्र विन्दु बनैत होयत से भ’ सकैत अछि। मुदा तकरहु निदान तँ सार्थक विमर्शेटा सँ सम्भव अछि। एहने सन स्थितिक कारणेँ हम एहि मरखाह कथ्य पर एकटा विमर्श केन्द्रित नाटक लिखय चाहैत छलहुँ। पछिला कतेको वर्ष सँ सरकारी, गैर सरकारी फाँसी-हत्यादि सँ सदति मोन हौँडै़त रहल अछि। ई दण्ड-विधान आ कि क्रिया-कलाप हमरा कहियो उचित नहि बूझि पड़ल। एतय एकटा एहेन वैकल्पिक सजाक प्रावधान होयबाक चाही जाहि सँ जीवन आ मानवताक प्रति होइत नृशंस अतिक्रमण सँ उबार भ’ सकय। धनंजय चटर्जीक फाँसीक बाद तँ मोन एकदम दृढ़ कयल जे एतद्विषयक एकटा नाटक जल्दीए लिखब। ई नाटक तकरे वैचारिक परिणाम अछि।
पाथेय (स्व- गुणनाथ झा, 1968) आ भफाइत चाहक जिनगी (सुधांशु ‘शेखर’ चौधरी, 1972) प्रभृति नाटकक आगमन मैथिली नाट्य-जगत मे शैली रूप मे एकटा नव आमदनी जकाँ छल। यद्यपि एन-मेन एहि शैली मे नाटक लिखब हमरा लेल कठिन छल। मुदा हमरा एकर एकटा अन्य पक्ष आकर्षित करैत छल। एहि शैलीक नाटक मे जागतिक समयान्तराल छोट सँ छोट राखल गेल छल। मानव जीवनक डेढ़-दू घंटाक समय आ रंगमंचक सेहो डेढ़े-दू घंटाक समय। बेस मोहक आ सार्थक तकनीक लागय हमरा। एतबे समय मे मंच पर सार्थक विचार आ सार्थक रूपक ठाढ़ भ’ जाइत छल। लेखनक ई रूप बेस पसिन्न छल हमरा। अहुना जँ देखी तँ घटना- दर-घटनाबला शैली पुरान भ’ गेल अछि। आजुक नाटक आ रंगमंच तँ घटनावलीक नहि अपितु एकटा विमर्शक मांग करैत अछि। हमर कहब ई अछि जे एहिए विमर्श मे नाटकक दुनू प्राणतत्व- द्वन्द्व आ संघर्ष बेस स्पष्ट होइत छैक। एहि नाटक मे हमरा दू विचारधाराक द्वन्द्व सेहो देखेबाक छल आ तकर अपेक्षित परिणाम लेल एकटा सार्थक संघर्ष सेहो ठाढ़़ करबाक छल। वस्तुतः ओकील, युवती आ युवकक द्वन्द्व अपना-अपना तरहक अछि। तीनूक चरित्र अपेक्षाकृत क्लिष्ट अछि। ओकील एक दिस न्यायकर्मी अछि तँ दोसर दिस एकटा पिता सेहो। युवती एक दिस धनंजयक जीवन-रक्षा चाहैत अछि तँ दोसर दिस एहि व्यवस्थाक विद्रूप स्थिति मे सुधार सेहो चाहैत अछि। युवक युवती सँ प्रेम करैत अछि मुदा युवती एकर प्रेम सँ बेसी ऊँच दर्जा देने अछि धनंजयक जीवन-रक्षा केँ। तेँ एहि तीनू मे अपना-अपनी क’ द्वन्द्व चलि रहल अछि। अपन नाट्य-सीमाक भीतर तीनू अपन-अपन उद्देश्य लेल संघर्षरत सेहो अछि। ओकील अंततः धनंजयक फाँसीएक समर्थक भ’ जाइत अछि। युवती अंततः धनंजयक जीवन चाहैत अछि आ युवक अंततः जीवनक सार-तत्व प्रेमक समर्थक अछि। प्रेमक समर्थक युवती सेहो अछि मुदा से मानव आ मानवता भरल प्रेमक। ओ मानैत अछि जे अपेक्षित प्रेमक अभावे मे केओ अपराधी बनैत अछि। ओ ईहो मानैत अछि जे मानव जीवन सँ दिनानुदिन प्रेम-माधुर्य आदि समाप्त भ’ रहल अछि तेँ अपराध मे एतेक वृद्धि भेल अछि। एवंक्रमे कएक स्तर पर भावात्मक संघर्ष सेहो चलैत अछि, न्यायक संग जीवनक, न्यायक संग प्रेमक, न्यायक संग नीतिक, न्यायक संग समाजक आदि। तेँ ई तीनू चरित्र एकहरा नहि अछि। तहिना तीनू नेताजी प्रतीक अछि तीनटा राजनीतिक दलक जे कि समस्त नियम-कानून आ नैतिक-अनैतिक मर्यादाक शील-भंग करैत जेल आयल अछि आ धनंजय केँ अपन-अपन पार्टीक उम्मीदवार बनबय चाहैत अछि। राजनीतिक अपराधीकरण आ कि अपराधक राजनीतिकरण पर सेहो व्यंग्याघात करबाक छल। रिपोर्टरक बहन्ने हमरा आजुक दम्भी पत्रकारिता पर सेहो प्रहार करबाक छल जे कि एहि सभ प्रकारक घटना केँ अपना हित मे, अपन व्यावसायिक हित मे उपयोग करैत रहल अछि। मुदा धनंजयक चरित्र-चित्रणक विषय मे हमर दृष्टिकोण किछु फराक किसिमक छल। धनंजय एकटा अतृप्त आत्मा अछि। ई अपन प्रेम-यात्र मे सदैव असंतुष्ट रहल। वाल्यकाल मे मातृप्रेम सँ वंचित आ युवावस्था मे पत्नी-प्रेमिकादिक प्रेम सँ वंचित। तेँ एकरा हम अतृप्त-असंतृप्त आत्मा कहैत छी। हमर मानब अछि जे प्रेमक प्राप्ति सँ आ कि तृप्ति सँ (वासनाक तृप्ति हमर अभिप्राय नहि) समाजक मारिते रास ट्टणात्मकता स्वतः समाप्त भ’ जाइत छैक। जँ प्रेम मे तृप्ति-भाव आ कि संतृप्ति-भाव हो तँ ओकर आन दोसर दिशा मे विचलन-भटकाव आदि नहि होइत छैक। निजगुत प्रेमक संतृप्ति सदति एकनिष्ठ स्थितिक आग्रही होइत अछि। प्रेमप्लावित जीवन ककरो अनिष्ट नहि क’ सकैत अछि। तेँ युवती चाहैत अछि जे धनंजय केँ आबहु कोनो तरहेँ प्रेम मे सराबोर कयल जाय। ओकर उचित सजा अथवा उचित उपचार यएह होयत। यएह स्थिति ओकरा पुनः जीवन दिस लौटा सकैत अछि। ताहि रोचे एहि नाटक केँ एकटा प्रेमकथा सन ट्रीटमेंट सेहो देबय चाहलहुँ।
विमर्श प्रधान नाटक स्वभावतः गम्भीर होइत अछि। एकर भीतर मे एकटा बौद्धिक-वैचारिक बहस सदैव चलैत रहैत अछि जाहि सँ नाटकक द्वन्द्व क्रमेण दृढ़तर होइत जाइत अछि। स्वाभाविक अछि जे एहि मे हँसी-मजाक नहि चलत। मुदा एतय एकरसताक संकट सेहो रहैत छैक। यद्यपि एहि एकरसता-भावक चिन्ता करब हमरा महत्वपूर्ण नहि लगैत अछि। ‘सीरियस थियेटर’ मे एकर कोनहु जगह नहि होइत छैक। हम एही ‘सीरियस थियेटर’क आग्रही छी। मुदा मैथिली मे तँ ‘सीरियस थियेटर’क अवधारणा एखनहुँ कमजोरे अछि। तेँ नहियो चाहैत एकर गुंजाइश लगबय पड़ैत छैक। एही एकरसाह गम्भीर विमर्श केँ तोड़बाक लेल चारिम दृश्य मे नेताजी लोकनि केँ आनल। एहि सँ एकटा राजनीतिक व्यंग्य सेहो भ’ गेल आ दर्शकक ‘मूड’ सेहो कनेक बदलल। एकटा आओर लाभ भेल। एहि सँ दर्शकक विभोर-भाव सेहो खंडित भेलैक। ओहुना आजुक रंगमंचीय परिप्रेक्ष्य मे ई विभोर-भाव एकटा बाधके तत्व सन अछि।
नाटक मे अनावश्यक पात्र नहि रहबाक चाही। एकहि चारित्रिक गठनक दू पात्र तँ कदापि नहि रहबाक चाही। कारण एहि सँ एकर द्वन्द प्रभावित होइत छैक। भाव-साम्य मे द्वन्द सम्भव नहि होइत छैक। चेष्टा हमहूँ कयल जे पात्रक चारित्रिक आवृत्ति नहि हो। पात्रक संख्या कम राखब सेहो हमर योजने मे शामिल छल। यद्यपि पात्रक संख्या नाटकक कथ्य पर सेहो निर्भर करैत छैक। कथ्य मे द्वन्द्वात्मक गति आवश्यक। कथ्य अपन निष्कर्ष प्राप्त करय मे जाहि-जाहि क्षेत्र-स्थलादि केँ स्पर्श करैत अछि आ ओहि स्पर्श सँ ओ अपेक्षित ऊर्जा अथवा गति प्राप्त करैत अछि ओहि ठाम सँ पात्रक खगता बनय लगैत छैक। एहि नाटकक मूल कथ्य केँ हम विश्वविद्यालयी स्तरक आन्दोलन रूप मे रखलहुँ। तेँ ओतय किछु छात्र चाही छल। पुनः कथ्य अपन भूतकाल मे जाइत अछि जतय ओकील, धनंजय, रिपोर्टर, नेताजी लोकनिक माध्यम पाबि ओ पुनः अपन ठाम पर अबैत अछि आ अंततः ओ एकटा सार्थक प्रदर्शन- ‘महामहिम राष्ट्रपतिक सोझाँ मूक प्रदर्शन’क रूप मे समाप्त होइत अछि। ‘फ्रलैश बैक’क उपयोग समयक प्रबन्धन लेल कयल।
विद्यापति भवन (पटना)क जीणोद्धार हेतु ओहि मे हाथ लागि गेल छल। एहि कारणेँ नाटक तैयार करय मे बेस अशौकर्य होइत छल। सौंसे समानसभ राखल। कतहु तेना भ’ क’ जगह आबंच नहि जे अबाध गति सँ रिहर्सल कयल जाय। तथापि नाटक तैयार करैत छलहुँ। एहने विषम परिस्थिति मे अधिष्ठाता, मृत्युंजया प्रभृति नाटक तैयार भेल छल। मुदा जखन 2015 मे भवन तैयार भ’ गेल तखन हठात् पटनाक मैथिली नाट्य-संस्थासभक याचनावृत्ति बढ़ल। एकाएकी सभ संस्था ई चाहलक जे चेतना समिति अपन विद्यापति भवन मे रिहर्सल करबाक लेल आ कि मंचन करबाक लेल निःशुल्क अथवा अत्यल्प शुल्क मे भवन उपलब्ध कराबय। यद्यपि याचना अनर्गल नहि छल। मुदा नहि जानि किएक, पटनियाँ नाट्य-संस्थासभक ई याचना-वृत्ति हमरा कहियो पसिन्न नहि पड़ल। दिल्ली, कोलकाता आ कि जनकपुर मे कोन विद्यापति भवन छैक? ओतय कोना नाटक होइत छैक? दोसर बात जे ई पटनियाँ नाट्य-संस्थासभ अपन बजट नहि बढ़बय चाहैत छल। पटनाक नगरीय परिवेश मे एतेक कम बजट मे केहेन नाटक होयत? एहि कम बजटक चलते मारिते रास आवश्यक आ उचित बातसभ केँ छोड़य पडै़त छलैक। फलतः एकर सेट, लाइट, मेकप, वेश-भूषा सभ किछु प्रभावित होइत छल। रंगमंचीय प्रदर्शन सेहो महग भेल अछि से गछय लेल ई मैथिली नाट्य-संस्थासभ तैयार नहि छल। ई संस्थासभ एहियो बात केँ स्वीकार करबा लेल तैयार नहि छल जे विद्यापति भवन आब नाटक लेल उपयुक्त नहि अछि। पटनेक कालिदास रंगालय नाटक लेल सभ तरहेँ उपयुक्त अछि। खर्चो कम आ सुविधो पर्याप्त। मुदा अरिपन, भंगिमा नै जानि किएक अपन स्थिति आ योजना मे सुधार नहि आनि रहल छल। प्रस्तुतिक आर्थिक परिप्रेक्ष्य मे हक्कन कानब एकटा चलाक वृत्ति सेहो बनि गेल छल। एहि सँ कएकटा रंगमंचीय कमजोरी केँ सार्वजनिक सहानुभूतिक संग झाँपल जा सकैत छल। ई हमरा नहि अरघैत छल। चेतना समिति सेहो एहि संस्थासभक याचना पर अपन स्थिति अनठायले सन रखने रहल।
एहने स्थिति मे वर्ष 2015क विद्यापति स्मृतिपर्व समारोहक नाटक लेल पुनः हमरा संयोजक बनाओल गेल। ओमहर बिहार लोकसेवा आयोग सेहो एसिस्टेन्ट प्रोफेसर लेल भेकेन्सी निकालने छल। हमहूँ भरि देने छलहुँ से मुदा अन्यमनस्के भाव सँ। कारण विश्वविद्यालय-परिसरक लोकसभ सँ हमरा घुट्ठा-सोहार नहि छल। मात्र जान-पहिचानटा। सेहो साहित्यिक-सांस्कृतिक स्तर सँ। ओहो जान-पहिचान बेसी अर्थ मे अराडि़एबला सिद्ध होइत छल। तेँ ओतहुक बेसी गोटे हमरा सँ नाखुशे जकाँ रहैत छलाह। शेष कसरि निकालि दैत छल ‘घर-बाहर’ (चेतना समितिक त्रैमासिक पत्रिका) संग हमर सम्पादकीय सम्पर्क। तेँ ओ लोकनि हमरा संच-मंच छोडि़ देताह से विश्वास करब अत्यंत कठिन छल। मुदा अपन पढ़ाई पर आ अकेडमिक नम्बर पर पूरा विश्वास छल। 6 अक्टूबर 2015 क’ इन्टरभ्यू भेल। इन्टरभ्यू नीक भेल। मुदा ताहि अनुपात मे इन्टरभ्यू मे तेहेन नम्बर नहि भेटलाक बादो हम ओहि मे चयनित भ’ गेलहुँ। 4 दिसम्बर 2015 क’ परिणाम घोषित भेल। नीक त’ लगबे कयल। से खूबे नीक लागल। मुदा बी एन एम यू मधेपुरा पठाओल गेलहुँ। पटना छूटत, एतहुक गतिविधि छूटत से सोचि क’ दुख सेहो भेल।
इन्टरभ्यू देलाक बाद मोन पड़ल छल चेतना समितिक विद्यापति स्मृतिपर्व आ एहि पर्वक नाटक। नाटक हमरे करबाक अछि सेहो मोन पड़ल आ संगहि स्थानीय नाट्य-संस्थासभक याचना-भाव सेहो मोन पड़ल। एतहुक सभ नाट्य-संस्थाक संग हमर व्यक्तिगत आ रचनागत सम्बन्ध सदिखन रहल। से नीके सन रहल। मुदा ओ संस्थासभ हमरा अपन लोक बूझैत अछि से हमरा कहियो नहि लागल। ओ हमरा चेतना समितिक लोक बूझैत छल। ताहि मे हमरा कोनो हर्ज नहि छल मुदा समिति केँ ओ लोकनि वक्रदृष्टि सँ देखैत छलाह तेँ हमरा सँ तरे-तर दूरस्थ-भाव सेहो रखैत छलाह। मारिते रास ‘फ्रंट’ पर हम समितिक लेल उपलब्ध रहैत छलहुँ। ओकर पत्रिका, स्मारिका, नाटक, प्रकाशन, कवि-गोष्ठी, संचालन सभ ठाम सम्हारय लेल उपलब्ध। अपना मोन सेहो लागय एहि मे। ई सभटा श्रेय छलनि आदरणीय श्री बासुकीबाबू केँ। हुनक व्यक्तित्वक ई चमत्कार छल जे हम एतेक ठाम काज सम्हारि लैत छलहुँ। नहि जानि कोन विश्वास छलनि हमरा पर। हमरो बहुत रास नव बातसभ सीखय लेल भेटैत छल। से सम्पादन, भाषा, वक्तृता, संगठन, विभिन्न दायित्वक संतुलन, समयक उपयोग, विरुद्ध भावक व्यक्ति संग सामन्जस्य राखि मैथिलीक हित लेल काज करब आदि हिनक गुण हमरा सदति अनुकरणीय लगैत छल। कहि सकैत छी जे ओ एक तरहेँ हमरा धो-माँजि रहल छलाह। नै जानि की योजना छलनि हुनकर। ओ कहियो खुलि क’ से नहि कहलाह। हमहूँ एकलखैत लागल रहैत छलहुँ।
नाट्य-संस्थासभक असहयोगी क्रिया-कलापक परिचय भेटि रहल छल हमरा। कारण एहि बेर एकहुटा नाटक नहि आयल समिति लग। मुदा हमरा तँ नाटक करबाक छल। कोनहु स्थिति मे हम चेतना समिति केँ खगल नहि देखय चाहैत रही। अंततः हम स्वयं नाटक लिखब प्रारम्भ कयल। पहिलुको कएकटा नाटकक अधिकांश भाग तँ लिखहि पड़ैत छल। इंटरभ्यूक बाद लागि गेलहुँ ओहि मे। 25 अक्टूबर 2015 धरि नाटक लिखि लेलहुँ। से दू-दू बेर काटि-कूटि क’ तेसर बेर मोटामोटी फेयर क’ लेलहुँ। समिति मे जमा सेहो क’ देलहुँ। समितिक तत्कालीन सचिव डॉ- बासुकीबाबू एकर बोल्ड विषयक हेतु एकरा स्वीकृति सेहो देलनि। लगले हम दू-चारिटा अभिनेता लोकनिक संग एकर पाठ प्रारम्भ क’ देल। कहि सकैत छी जे विधिवत् एकर रिहर्सल प्रारम्भ क’ देलहुँ। मुदा अरिपन, भंगिमा प्रभृति नाट्य- संस्थासभ अपन संस्थागत अभिनेता-अभिनेत्री लोकनिक लेल एकटा फरमान जारी कयलक जे ओ लोकनि समितिक नाटकक बहिष्कार करथु। एहि फरमानक असरि सेहो भेलैक। से खूबे भेलैक। मोदाबाबू (मोद नारायण झा, रंगकर्मी, भंगिमा), क्षमाकांतजी (रंगकर्मी, अरिपन) आ अमित मिश्र (रंगकर्मी, भंगिमा) सन एकाध गोटे केँ छोडि़ शेष सभटा संस्थागत रंगकर्मी लोकनि विचित्र निष्ठाक संग एहि फरमानक पालन कयल। हमरा पात्र भेटय मे बेस दिक्कत होबय लागल। जकरा हम कहियो अपना नाटक मे ‘ब्रेक’ देने रही आ कि अन्य तरहेँ मदति सेहो कयने रही सेहो सभ हमरा संग देब उचित नहि बुझलनि। ओ लोकनि तँ बीच रिहर्सल सँ चलि गेलाह अथवा अपन-अपन आलाकमान द्वारा बजा लेल गेलाह। मुदा एहि क्रम मे हमर कएकटा आदरणीय रंगकर्मी अग्रज आ सहकर्मी मित्र लोकनि हमरा नजरि मे देखार-उघार भ’ गेलाह। हमरा पहिल बेर अनुभव भेल जे चेतना समिति केँ अपन एकटा ‘संगीत नाटक प्रभाग’ होयबाक चाही। एकरा एकटा अपन रंगमंडली तँ होयबाके चाही।
हमर रंगमंडलीक स्थिति बड़ नीक नहि रहि गेल छल। एकाएकी सब घसकल जा रहल छल। अपना भरि ओ लोकनि सब दाव-पेँच लगा लेलाह जे कहुना समितिक नाटक बाधित भ’ जाय। मुदा हमरहु कार्यक्षेत्र तँ पटने छल। निर्णय कयल जे आब हम सपरिवार नाटक करब। प्रशंसनीय विषय ई भेल जे पत्नी इन्दुलेखा सहित पुत्र गुंजन आ पुत्री कीर्ति मंजरी सहर्ष तैयार भ’ गेल। ताहि लागल साहित्यिक परिसरक मित्र रघुनाथ मुखिया, कमलेन्द्र झा ‘कमल’ आ पटना विश्वविद्यालयक मैथिली विभागक रमणकांत चौधरी, पुरुषोत्तम कुमार चौधरी, श्यामरूप चौधरी, नरेश कुमार लोकनि हमरा सर्वविध सहयोग लेल आबय लगलाह। अपन चिर सहयोगी अनिमेष कुमार सिंह अपन पत्नी गुंजा सिंहक संग एकर सफलता लेल तत्पर भ’ गेलाह। योग्यता-क्षमतानुकूल भूमिकाक वितरण कयल। धनंजयक लेल उचित लोक नहि भेटि रहल छल। तेँ आशंका छल जे कतहु हमरे ने करय पड़य। मुदा मंचन सँ एक सप्ताह पूर्व प्रकाश झा (मुम्बई), हमर पुरान आ प्रिय अभिनेता पटना अयलाह। हमर रिहर्सल देखलनि आ धनंजय लेल स्वयम् तैयार भ’ गेलाह। अनिमेष एकर नियंत्रण अपना हाथ मे लेलनि। रिहर्सल जोर पकड़लक आ समस्त कलाकार सहित समस्त प्रत्यक्ष-अप्रत्यक्ष सहयोगी लोकनिक बलेँ ई रिहर्सल क्रमेण मंचन दिस जाय लागल। आब अपनो मोन कहय लागल जे एहि रिहर्सल केँ किशोर भाइ (किशोर केशव, वरिष्ठ रंगकर्मी, रंगनिर्देशक) केँ देखाओल जा सकैत अछि। रिहर्सल प्रारम्भ करिते हम किशोर भाइक सहमति ल’ लेने रही। संगहि एहि नाट्यालेख केँ देखि हमरा बड़ उत्साहित कयने रहथि। एहि नाटकक प्रकाश-संचालन लेल सेहो हुनक स्वीकृति भेटि गेल छल। ओहो अपना भरि भरपूर सहयोग, सुझाव आ समय देलनि। तकरे परिणामस्वरूप एकर मंचन सम्भव भेल। मंचन ततेक बेजाय नहि भेल जतेक हमरा रंगकर्मी अग्रज-मित्र लोकनि द्वारा उपद्रव कयल गेल छल। ई बात फराक अछि जे बाद मे वएह उपद्रवी लोकनि चेतना समिति संग अपन सपठैती ठीक क’ लेलनि। अपन सभटा पुरना किरदानी केँ समस्त संकोचहीनताक संग बिसरि देलनि आ समिति मे सटि जाइत गेलाह। दोसर उपायो नहि छलनि।
पटना मे जतबा नाट्य-संस्थासभ अछि सभक अपन-अपन दर्शक अछि। ओहि संस्थासभक दर्शक लोकनिक स्तर सेहो फराक-फराक किसिमक अछि। चेतना समितिक नाटकक दर्शक अपेक्षाकृत कम गम्भीर आ कम बुझनुक अछि। तकर मुख्य कारण अछि एकर आयोजन मे चारित्रिक फेँट-फाँट। बाल-मेला आ आनन्द-मेलाक आनन्द लैत दर्शकवृन्द नाटकोक आनन्द लेबय चाहैत छथि। अभिप्राय जे नाटक ओहेन हो जे एहि दर्शकवृन्द केँ पर्याप्त आनन्द द’ सकय। तेँ एतय हँसी-मजाक आवश्यक आ चलता-फिरता विषय अपेक्षित। किछु नाटककार तँ एहि स्थल पर समझौतावादी छथि मुदा किछु गोटेक कहब ई छनि जे नाटक केँ सर्वांशतः अपन दर्शकक मुखापेक्षी नहि होयबाक चाही। नाटक केँ तँ हँसी-मजाक लेल होयबाके नहि चाही। आन भाषाक रंगमंच मे तँ हास्यो-व्यंगक नाटक मे तीक्ष्ण बेधक क्षमता देखल अछि जे मात्र मनोरंजन लेल नहि अपितु झकझोरय लेल लिखल जाइत रहल अछि। नाटको अपन सामाजिक दायित्वक संग सार्थक आ विकासात्मक उपस्थिति राखय से समकालीन नाटकक युगधर्म भ’ गेल अछि। आनंद-उमंग सदैव यथास्थितिवादिताक पक्षधर होइत छैक। तखन एहि यथास्थितिवादिता सँ समाजक सम्यक् विकास कोना होयत? आधुनिक नाटक एहि यथास्थितिवादिताक विरुद्ध ठाढ़ होइत अछि। ओ अन्हारक विरोध मे, अन्यायक विरोध मे, पाखंडक विरोध मे आ कुरीति-कुनीतिक विरोध मे अपन अस्तित्व सार्थक करैत अछि। नाटक जे अपन उत्पत्तिएकाल सँ एकटा प्रगतिशील विधा कहल जाइत रहल अछि से एही कारणेँ। समितिओ मे बीच-बीच मे सार्थक नाटकक प्रयास अवश्य होइत रहल अछि मुदा तकर निरन्तरताक अभाव मे एकर स्तर आ तकर क्रमिक विकास प्रभावित होइत रहल अछि। तेँ एकर दर्शकक मनोवैज्ञानिक स्तर सेहो तहिना भ’ क’ रहि गेल अछि। किछु दर्शक तँ सभ संस्थाक एकहि रंग अछि मुदा किछु जे आन भाव-प्रवृत्तिक दर्शक अछि सएह समितिक नाट्य-स्तरक निर्धारणक कारक-तत्व बनैत रहल अछि।
मुदा एकर दोसर पक्ष सेहो अछि। समितिक एकमात्र काज नाटक करब नहि अछि। ओ मारिते रास साहित्यिक-सांस्कृतिक काजक संग एकटा नाटक सेहो करैत रहल अछि। तेँ ई जिम्मेदारी तँ समितिक संग-संग ओहि नाट्य-संस्थासभक सेहो अछि जे एकर दर्शकक स्तर कोना परिमार्जित होअय आ कोना उपरिगामी होअय। एहि लेल जे समर्थ-सार्थक योजना होइत छैक तकर अभाव अछि एहि संस्थासभक लग। समितिक नाटक करैत काल कतेक बेर तँ एना लागल जे जिनका साहित्य-संस्कृति आ नाटक सँ नियमित लगाव छनि तिनका कोनो नाटक खूब रुचलनि आ आन गोटे लेल धनि सन। दू-चारि वर्ष पर एकटा नाटक देखनिहार केँ केहनो अपरोजक नाटक नीके लगतनि। कारण हुनका लग समकालीन नाटकक क्रमिक विकासक कोनहु बोध नहि रहैत छनि। मुदा निरन्तर सम्पर्कित लोकसभ ओकर वस्तुगत अथवा क्रमगत स्थितिक ठीक सँ आकलन करैत छथि। ई बात नाटकक लेखकक संग सेहो होइत छैक। जे लेखक अपन सक्रियता-निरन्तरता केँ सही अर्थ मे बनौने रहैत छथि तिनक नाटक मे वस्तुगत, शिल्पगत आ कि शैलीगत समकालीन चमत्कार केँ अकानल जा सकैत अछि।
एहि नाटकक सफलताक प्रतिक्रिया भेटैत रहल आ हम ओकरा स्वीकार करैत आगाँ बढ़ैत गेलहुँ। किछु फाँसीक पक्षधर लोकनि हमर पक्ष सँ असहमत भेलाह आ किछु फाँसीक विरोधी लोकनि हमर पक्ष सँ सहमत भेलाह। अन्यान्य कतेको मंच सँ एकर पक्ष-विपक्ष पर विचार सूनि-सूनि उत्साहित सेहो होइत रहलहुँ। वस्तुतः हमरा एहि बातक सेहो संतोष छल जे मैथिली रंगमंच मे पहिल-पहिल एहि विषय केँ हमरे द्वारा उठाओल गेल। यद्यपि हमर अन्यो नाटकक विषय केँ ल’ क’ हमर यएह स्थिति रहल अछि। ओ विषयसभ रंगमंच मे प्रायः हमरे सँ प्रवेश पओलक अछि। हम तँ मात्र चेष्टा कयल जे मैथिली नाटकक अपेक्षित विकास हो, नव-नव विषयक प्रवेश हो, नव-नव तकनीक, नव-नव प्रयोग सदति होइत रहय। हमर ई प्रयास कतेक सार्थक आ कतेक सफल होइत रहल अछि से तँ नाट्य-मर्मज्ञे लोकनि कहताह।
अपन गाम सहित आओरो दू-चारि ठामक एकर मंचन देखि एहि नाटक मे किछु सुधार अपेक्षित लागल। खास क’ एकर भाषा-पक्ष मे। संवादक तकनीकी जटिलता केँ कने आओर हल्लुक करब आवश्यक बुझायल। एकर ‘क्लाइमेक्स’ केँ आओरो प्रभावी बनेबाक लेल किछु जनसुलभ चेष्टा आ किछु विशेष सांगीतिक प्रभावक सेहो उपयोग कयल।
चेतना समितिक एकटा परम्परा सन रहलैक अछि जे ओतय नव नाटकक मंचन होइत अछि आ अगिले वर्ष समितिए दिस सँ तकर प्रकाशन सेहो होइत अछि। हमहूँ एहि नाटकक प्रकाशनक बाट तकैत रही मुदा से बाट तकैत-तकैत 3-4 वर्ष बीति गेल। समिति दिस सँ एकर प्रकाशन लेल कोनहु खोज-खबरि नहि लेल गेल। बीच-बीच मे मित्र अजित आजाद (नवारम्भ, पटना/मधुबनी) एकर नवारम्भ सँ प्रकाशन लेल आग्रहो करैत रहलाह। एहि सँ पूर्वहु जे ओ हमर पोथी ‘निनाद’ प्रकाशित कयल तकरहु अर्थभार हमरा तेना भ’ क’ ओ नहि बूझय देलनि। तेँ प्रकाशन लेल पुनः हिनका ई नाटक दैत बेस संकोचक अनुभव क’ रहल छलहुँ। मुदा हुनक ई सदाशयता जे हम एहि संकोच-भाव सँ शीघ्रहि बाहर भ’ गेलहुँ। एहि लेल हम मित्र सहित नवारम्भ प्रकाशनक सेहो आभारी छी। मित्रवर किसलय कृष्ण (सहरसा), प्रकाश (मैलोरंग, नई दिल्ली), ऋषि वशिष्ठ (परिहारपुर, मधुबनी) लोकनिक सेहो आभारी छी जे ई लोकनि एहि नाटकक मादे निधोख भ’ क’ हमरा अपन सुझाव निरन्तर दैत रहलाह। पत्नी इन्दुलेखा आ बेटा-बेटी (गुंजन आ कीर्ति मंजरी)क तँ हम दोबर आभारी छी। रिहर्सलक प्रारम्भिक काल मे जखन हमर किछु विश्वस्त पात्रलोकनि एकाएकी बहन्ना ध’ क’ जाय लागल छलाह तेहेन स्थिति मे ई लोकनि जे हमर कायिक, वाचिक आ मानसिक तीनू स्तर सँ मदति करैत रहलाह से बिसरय जोग नहि अछि। तेहने स्थिति मे मोदाबाबू, क्षमाकांतजी, अमित मिश्रजी, अनिमेषजी सन हमर समस्त पकिया सहयोगी कलाकार लोकनि, जे एकर मंचन-प्रदर्शन केँ सम्भव कयल सेहो लोकनि हमरा लेल अविस्मरणीय छथि।
प्रकाशित नाटक आब अपने लोकनिक सोझाँ अछि। आब ई निजी सँ सार्वजनिक बनि गेल अछि। चेष्टा कयल अछि जे मैथिलीओक नाटक अपन आधुनिक-उत्तराधुनिक रूप स्पष्ट करय। हम तँ मात्र चेष्टा कयल। चेष्टा सार्थक भेल कि निरर्थक से तँ विज्ञ-समाज निर्णय करथु। रचना सँ मंचन होइत प्रकाशन धरिक बाट मे आयल अपन समस्त सहयोगीक प्रति आभार प्रदर्शित करैत हम अपना केँ धन्य बूझैत छी।
ध्यानार्थ : ई आलेख 'ऑब्जेक्शन मी लार्ड' (नाटक) पोथिक भूमिका थिक। ई पोथी नवारम्भ सँ शीघ्र प्रकाश्य अछि।


text: पटना। तत्कालीन उपराष्ट्रपति भैरो सिंह शेखावत पांच साल पहिने पटना मे बनेय वाला जहि ऑल इंडिया इंस्टिच्यूट ऑफ मेडिकल साइंस (एम्स-पटना) क आधारशिला रखने छलाह अंतत: ओकर डिजाइन कए स्वीकृति भेट गेल। निर्माण कार्य आरंभ करबा लेल एहि सप्ताह टेंडर निकलत । विलंब क कारण एहि संस्थान क निर्माण क लागत रहल जे 332 करोड़ स बढि़कए 843 करोड़ टका भ गेल अछि। केन्द्रीय स्वास्थ्य मंत्रालय क एकटा अधिकारी नाम नहि छापबाक शर्त पर समाद स कहला जे आवासीय परिसर बनि रहल अछि। निर्माण कार्य क लेल मंत्रालय कई तकनीकी एजेंसी स सहयोग ल रहल अछि। अस्पताल क निर्माण मे मुख्य रूप स हिन्दुस्तान लैटेक्स लिमिटेड मंत्रालय कए सहयोग करत। पहिने इ काज हास्पिटल सर्विसेज कन्सेल्टेंसी कारपोरेशन क जिम्मा मे छल। एहि महत्वाकांक्षी परियोजना क लेल राज्य सरकार 100 एकड़ जमीन मुहैया करौलक अछि। खगौल स्थित सिंचाई अनुसंधान परिसर क 33 एकड़ जमीन आवासीय परिसर आओर फुलवारीशरीफ स्थित वाटर एंड लैंड मैनेजमेंट इंस्टीच्यूट (वाल्मी) मे मुख्य भवन क लेल 77 एकड़ जमीन देल गेल अछि। संस्थान मे मेडिकल क पढ़ाई सेहो होयत आओर प्रत्येक वर्ष सौ छात्र-छात्रा क नामांकन भ सकत। समाद भेटल अछि जे केन्द्रीय स्वास्थ्य मंत्रालय क अधिकारी एहि प्रोजेक्ट मे दिलचस्पी नहि लैत छलाह जाहि स एखन धरि एकर डिजाइन कए स्वीकृति नहि भेटल छल। काउंसिल फॉर प्रोटेक्शन ऑफ पब्लिक राइट्स वेलफेयर क याचिका पर पटना उच्च न्यायालय जखन निर्माण कार्य शीघ्र शुरू करेबाक आदेश देलक तखन मंत्रालय सक्रिय हुआ और आरडीबी इंडस्ट्रीज से इसका डिजाइन तैयार कराया। इसे मंत्रालय क तकनीकी कमेटी दू सप्ताह पूर्व मंजूरी देबाक कष्टï केलक। निर्माण कार्य दू साल मे पूरा करबाक लक्ष्य रखल गेल अछि। याचिका दायर करै वाला संस्था क महासचिव महेंद्र प्रसाद गुप्ता समाद स कहलथि जे राज्य सरकार एखन धरि जमीन केन्द्र सरकार क नाम ट्रांसफर नहि केलक अछि। बिजली, पाइन आ सड़क सेहो मुहैया नहि भ सकल अछि। स्वास्थ्य मंत्रालय मे एहि प्रोजेक्ट क नोडल अफसर डॉ विनायक प्रसाद स कई बेर संपर्क करबाक बावजूद एहि संबंध मे गप नहि भ सकल अछि। प्रधानमंत्री स्वास्थ्य सुरक्षा योजना क तहत आठ राज्य मे एम्स क निर्माण भ रहल अछि, जाहि मे बिहार क अलावा छत्तीसगढ़, मध्य प्रदेश, उड़ीसा, राजस्थान, उत्तराखंड, पश्चिम बंगाल आओर उत्तर प्रदेश शामिल अछि।


text:
नव दिल्ली : दिल्लीक फिक्की सभागार में दिनांक 11 जनवरी 2014क' गणतंत्र दिवसक उपलक्ष्यमे दिल्ली सरकारक मैथिली भोजपुरी अकादमी द्वारा कवि सम्मलेनक आयोजन कएल गेल छल. जाहिमे कवि लोकनि अपन कविता पाठ सँ फिक्की सभागारमे बैसल समस्त दर्शक लोकनिकें कखनो हर्ष त' कखनो विस्मित त' कखनो खूब जमिक' हंसबापर विवशक' देलनि. कविताक पांति-पांतिपर दर्शक लोकनि थोपरी बजा कविक कविताक सराहना कएल.
कवि सम्मलेनमे दिल्लीक संग-संग अन्य राज्यसँ कवि आ कवियित्री लोकनि सेहो भाग लेने छलीह. मैथिली कवि डॉ० बुद्धिनाथ मिश्र अपन कविता "गाम अपनो लगए आन गामे जेँकाँ, तैं फिरै छी बने बन रामे जेँकाँ " त' डॉ० शेफालिका वर्मा अपन कविता "ठप्पा" में नारीक चित्रण केलनि.
भोजपुरी कवि देवकांत पाण्डेय अपन कविता "जमवले अपने हुनर से धक भोजपुरिया आ डॉ० कमलेश राय अपन कविता "आधा देह उधर देखि ,अक्सर नदी किनारे देखि" कविताक पाठ क' श्रोता लोकनि कें मंत्रमुग्ध केलनि.
कवि सम्मलेन के सञ्चालन भोजपुरी कवि विनय बिहारी शुक्ला "विनम्र" केलनि, आ अध्यक्षता मैथिलीक प्रसिद्ध कवि रामलोचन ठाकुर केलनि. सम्मलेनमे मैथिली कवि गंगेश गुंजन, निवेदिता झा, शेफालिका वर्मा, मृदुला प्रधान, विजय नाथ झा, रविन्द्र लाल दास, विनीता मल्लिक, उमाकांत आ भोजपुरी कवि कुबेर नाथ मिश्र "विचित्र", गुरु चरण सिंह, जौहर शफियावादी, वशिष्ठ द्विवेदी, सुभद्रा वीरेंद्र, संतोष पटेल, तारकेश्वर मिश्र आ राजेश कुमार मांझी कविता पाठ केलनि. एहिसँ पहिने सम्मेलनक उद्घाटन दिल्ली सरकारक कला, संस्कृति आ भाषा विभागक सचिव गीतांजलि गुप्ता कुंद्रा द्वारा कएल गेल. एहि अवसर पर मैथिली भोजपुरी अकादमीक उपाध्यक्ष अजीत दुबे कहलनि मैथिली आ भोजपुरी दुनू बहिन छथि.
(रिपोर्ट : संजय झा / फोटो : फेसबुक )


text:
नव दिल्ली : विद्यापति मैथिल युवा मंच विनोद नगर दिल्ली मे चौदहम माँ सरस्वती पूजा महोत्सव बेस धूमधाम सं मनौलक. एहि अवसर पर पूजन सहित छात्र-छात्रा लेल प्रश्नोत्तरी, चित्रकला, नृत्य ओ संगीत प्रतियोगिताक आयोजन भेल. कार्यक्रम मे लगभग एक हजार नेना भाग लेने छल जे स्वतः विराट आयोजनक भान करबैत अछि. पूजनक अवसर पर स्मारिका ओ कैलेण्डर विमोचित भेल.
रमेश मल्लिक एंड म्यूजिकल ग्रुप द्वारा सांस्कृतिक संध्याक आयोजन भेल, जाहि मे पुष्पा झा, अनुश्री मिश्र, राजीव रंजन झा, अमरेश मल्लिक आदि कलाकार लोकनि प्रस्तुति देलनि. मंच संचालन कवि-गीतकार मनीष झा 'बौआभाइ' केलनि. एहि अवसर पर प्रतियोगी छात्र/छात्रा सहित अतिथि लोकनिक सम्मान कएल गेल.
मनीष सिसोदिया (उप-मुख्यमंत्री,दिल्ली सरकार), संजीव झा (विधायक, बुराड़ी,दिल्ली), सरिता मिश्रा (पत्नी-जीवेश मिश्र,विधायक,जाले-दरभंगा), सुशील सिंह (आप के बिहार प्रदेश प्रभारी), निशिकांत ठाकुर (वरिष्ठ पत्रकार आ सम्पादक, शुक्लपक्ष), पूनम झा आजाद (वरिष्ठ सदस्य दिल्ली प्रदेश भाजपा), डॉ. बी. के.झा (चिकित्सक आ समाजसेवी) , अनिल कुमार झा (पूर्व उद्योग मंत्री, नेपाल सरकार), राजीव झा (जेनरल सेक्रेटरी, नेपाल सद्भावना पार्टी), डॉ. बीरबल झा (प्रबंध निदेशक, ब्रिटिश लिंगुआ), सी.ए. हंसराज चुग, सी.ए. गोपाल केडिया, सी.ए. नितिन कँवर, बी. के. शर्मा, ज्ञान चन्द सिंघल, प्रकाश झा (निदेशक,मैलोरंग), मुकेश झा (रेपर्टरी चीफ,मैलोरंग), शुभ नारायण झा (वरिष्ठ अभिनेता फिल्म एवं रंगमंच) आदि लब्धप्रतिष्ठित लोकनिक सम्मान संस्था द्वारा भेल. अतिथि लोकनि कें पाग,डोपटा,संस्थाक स्मृति चिन्ह,स्मारिका ओ कैलेण्डर देल गेलनि.
मैथिल अभियानी नीरज पाठक, रमानाथ झा, अखिलेश झा, विमल जी मिश्र, हेमन्त झा, अमरनाथ झा, संतोष राठौर, संजय झा नागदह, शरत झा, कमलेश मिश्र, सोनू मिश्र, राहुल राय, विभय कुमार झा, रौशन कुमार झा, सुनील शानू , काशी मिश्र , मुकेश मिश्र, अमरनाथ मिश्र, मुकुन्द मयंक आदि लोकनि उपस्थित भेलाह.
रिपोर्ट : मिथिमीडिया ब्यूरो


text:
बिहार विधानसभा चुनाव मे कांग्रेस के युवराज राहुल गांधी के जादू नहि चलल. सिर्फ राहुल गांधी नहि कांग्रेस अध्यक्ष सोनिया गांधी के लगातार प्रचार के सेहो जनता...मतदाता पर कोनो प्रभाव नहि पड़ल.
सभ सं पैघ गप त ई रहल जे जतय-जतय दूनु नेता प्रचार करय गेलखिन्ह... जे-जे उम्मीदवार हिनका सभ के अपन क्षेत्र मे रैली...सभा करय लेल बुलैलखिन्ह... बेसि चित्त भ गेलाह.
सोनिया गांधी आओर राहुल गांधी कुल 22 ठाम सभा कएलखिन्ह . जेहि मे सं सिर्फ कहलगांव आओर किशनगंज मे पार्टी जीतलक. कइटा के त जमानत तक जब्त भ गेलन्हि.
एकटा बात इहो जे राहुल के सभा मे मंच पर बाहुबली पप्पू यादव के पत्नी रंजीता रंजन आओर आनंद मोहन के पत्नी लवली आनंद के मौजूदगी सं लोक सेहो पार्टी सं किनारा क लेलखिन्ह. भीड़ वोट मे नहि बदलल.
राहुल गांधी अपन सभ सभा मे नीतीश पर हमला करैत कहैत छलखिन्ह जे हम केंद्र सं पाई भेजैत छी मुदा बिहार मे विकास नहि दिख रहल अछि. ओ केंद्र के पाई के अपन पाई बताबैत रहलखिन्ह. जखन कि ओहि पर राज्य के हक सं इनकार नहि करल जा सकैत अछि.
संगहि-संग सभ लोक के पता छलन्हि जे कोसी बाढ़ि के समय राष्ट्रीय आपदा घोषित करला के बादहुं बिहार के जे केंद्र सं मदद मिलबाक चाही छल से नहि मिलल. बिहार के विशेष दर्जा देबय के मुद्दा पर केंद्र आनाकानी करैत रहल.
सभसं पैघ चोट बिहार के रेल बजट के समय लागल... जखन ममता बनर्जी दर्जनों ट्रेन बंगाल के लेल देलीह... मुदा बिहार के नाम पर मुंह फेर लेलीह. एतबे नहि दुरंतो आओर दोसर कइटा ट्रेन बंगाल के लेल शुरू कएल गेल.
सभ बिहार सं गुजरैत अछि मुदा बिहार मे नहि रुकैत अछि. ई बिहारी लोक के लेल एकदम सं अन्याय छल. गाड़ी जाएत देख रहल छी मुदा चढ़ि नहि सकय छी.
एतबे नहि केंद्र दोसर सभ मामला मे बिहार के संग पक्षपात करैत रहल. बिहार सं मंत्रिमंडल मे एकोटा मंत्री नहि बनाएल गेल. बिहार के अनदेखी कएल गेल. एतेक चीज करला के बादहुं राहुल बिहार मे सीट जीतए के उम्मीद करय छलाह.
मतदाता के एकदम सं बुरबक समझए छलखिन्ह, सबक सीखा देलखिन्ह. राहुल अपना के बड़का नेता समझय छलाह. मुदा हुनका पता नहि छनि जे मतदाता राजा होएत छथिन्ह. जे जोर के झटका धीरे के संग जोर सं सेहो दैत छथिन्ह.
नीतीश जी चुनाव के टाइम के ठीके कहने छलखिन्ह जे राहुल देश के भावी प्रधानमंत्री बनय चाहय छथिन्ह. मुदा हुनका राजनीति के सबक सीखय लेल पहिने मुख्यमंत्री के रूप मे इंटर्नशिप करबाक चाही.
राहुल गांधी... सोनिया गांधी के एहन करिश्मा रहल जे पहिने जतेक सीट छल पार्टी ओतबो नहि जीत पाएल. आब अहां सोचि सकय छी हिनकर हवा के.


text:
मैथिली... मिथिलाक लेल एकटा नीक खबर अछि. साहित्य अकादमी दिल्ली मिथिला मिहिर के 20 वॉल्यूम मे प्रकाशित करत. ई घोषणा महाराजा कामेश्वर सिंह फाउंडेशन के ट्रस्टी डॉ हेतुकर झा कएलखिन्ह. ई घोषणा भेल मधुबनी मे आयोजित मैथिलीक तीन साहित्यकार भुवनेश्वर सिंह 'भुवन'... लक्ष्मीपति सिंह आओर ईशनाथ झा जीक जन्मशती वार्षिकी के अंतिम दिन. दू दिनक ई संगोष्ठी साहित्य अकादमी दिल्ली आओर मैथिली साहित्य परिषद के ओर सं आरके कॉलेज मे भेल.
संगोष्ठी के आखिरी सत्र मे पं. गोविन्द झा... रामदेव झा... मोहन भारद्वाज... महेन्द्र मलंगिया... डा. हेतुकर झा... फूलो पासवान आओर डा. अमरनाथ झा सहित दोसर विद्वान लोकनि ई फैसला कएलखिन्ह जे साहित्य अकादमी नई दिल्ली मिथिला मिहिर के 20 वॉल्यूम मे प्रकाशित करि सकैत अछि. एहि के लेल अकादमी के एनओसी द देल जाएत.
एहि संगोष्ठी के पं.चन्द्रनाथ मिश्र... साहित्य अकादमी के उपसचिव एस. गुणशेखरन... साहित्य अकादमी मे मैथिली परामर्श मंडल के संयोजक विद्यानाथ झा विदित... ललित नारायण मिथिला विश्वविद्यालय के प्रति-कुलपति पद्माशा झा समेत कइटा विद्वान संबोधित कएलखिन्ह. संगोष्ठी मे कहल गेल जे मैथिली भाषा के विकास के लेल साहित्य अकादमी जोर-शोर सं काज क रहल अछि.
संगोष्ठी मे एहि बात पर जोर देल गेल जे एहि तरहक संगोष्टी हर साल होबाक चाही. संगोष्ठी मे तीनु साहित्यकारक रचना... पोथी पर आलेख पढ़ल गेल... हुनकर जीवन पर... व्यक्तित्व... कृतित्व पर प्रकाश डालल गेल... आओर चर्चा कएल गेल.


text:
पटना । बिहार मे विकास क संगहि युवा मे घर स भागि बियाह करबाक प्रवृति सेहो बढल जा रहल अछि । ‘प्रणय पलायन’ क कारण जतए दूटा परिवार थाना तक पहुंच रहल अछि, ओतहि मधुबनी सन शहर आगि मे झोंकल जा रहल अछि। देखल जाए त बिहार सब दिन ‘प्रणय पलायन’ क नौ टा स बेसी मामला दर्ज भ रहल अछि। पुलिस लेल इ एहन मामला अछि जेकरा ओ चाहियो कए रोकबा मे असमर्थ अछि।
उदारवाद क एहि युग मे बियाह क गप घर अगर नहि मानलक त इ पागलधनी सब एकर परवाह नहि करैत छथि जे घर स भगला पर परिवार आ समाज पर की प्रभाव पडत । कानून हाथ मे लेबा स सेहो हिनका सब कए कोनो हिचकिचाहट नहि । आंकडा कहैत अछि जे राज्य मे सब दिन ‘प्रणय पलायन’ क नौ टा स बेसी मामला दर्ज भ रहल अछि। पुलिस प्रशासन इ बुझबा मे असफल अछि जे एकरा कोना रोकल जाए ।
हत्या आ फिरौती लेल अपहरण क घटना कए जोडि देल जाए तखनो प्रणय पलायन क घटना ओकरा स कई गुणा बेसी अछि। आंकडा पर गौर करि त वर्ष 2012 मे प्रेम क चक्कर मे घर स भागबाक 405टा घटना दर्ज कैल गेल। एकरा अगर माहवार देखल जाए त जून मे सर्वाधिक 50टा आ अप्रैल मे सबस कम 21टा मामला सामने आएल।
कुल 405टा घटना मे महज तीनटा अनुसंधान क बाद गलत निकलल। प्रणय पलायन क दोसर रूप क स्थिति आओर बेसी गंभीर अछि। बियाह लेल अपहरण क घटना बिहार मे नव नहि अछि, मुदा पकरूआ बियाह क संग आब बियाह लेल युवती क अपहरण सेहो राज्य मे बढल अछि। वर्ष 2012 मे बियाह लेल अपहरण करबाक कुल 3007 घटना दर्ज कैल गेल। एहि मे स अधिकतर मामला प्रेम-प्रसंग स जुड़ल छल।
दूनू कए मिला देल जाए त प्रेम मे अपहरण आ घर स भागबाक कुल 3412टा मामला दर्ज भेल। इ संख्या, हत्या आ फिरौती लेल भेल अपहरण क घटना स तुलना कैल जाए त ओहि स कई गुणा बेसी अछि। बीतल वर्ष हत्या लेल अगवा करबाक 278टा आ फिरौती लेल अपहरण क मात्र 86टा मामला विभिन्न थाना मे दर्ज कराउल गेल, जाहि मे स 24टा गलत पाउल गेल।
पुलिस लेल प्रणय पलायन क घटना न केवल चुनौति बनल अछि बल्कि एकरा रोकबा लेल कोनो बाट नहि देखा रहल अछि। लड़की कए भगा ल जेबाक हालत मे ओकर परिजन सामान्यत: अपहरण क मामला दर्ज करेबा मे प्रयास करैत छथि, जाहि स अपहरण मामलाक अनुसंधान प्रभावित होइत अछि।
सब किछु पता रहलाक बावजूद पुलिस युवक क परिवार कए गिरफ्तार करैत अछि जिनका नामजद कैल जाइत अछि। अधिकतर मामला मे किछु दिन बाद प्रेमी-प्रेमिका बियाह क लौट अबैत छथि आ परिवार एकरा अपहरण नहि प्रणय पलायन मानि लैत अछि। मामला किशोरी या युवती स जुड़ल हेबाक कारण पुलिस कए अपहरण क मामला दर्ज करबाक मजबूरी रहैत अछि मुदा इ सब मानैत अछि जे एहन मामला मे काफी सावधानी बरतबाक चाही।
एकर अलावा अनजानी जगह पर प्रेमी-प्रेमिका कए कोनो गलत हाथ मे पड़बाक आशंका सेहो बनल रहैत अछि। आईजी (कमजोर वर्ग) अरविंद पांडेय कहब अछि जे तकनीकी रूप स अपहरण क एहि मामला मे अधिकतर प्रणय पलायन क होइत अछि, मुदा मामला दर्ज भेला पर पुलिस कानूनी प्रक्रिया क तहत कार्रवाई करैत अछि। चाहे, ओ प्रेम प्रसंग स जुडल हो या किछु आओर ।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर


text:
जैन मन्दिर, कमलपोखरी
काठमाडौंक कमलपोखरीमे स्थित जैन मन्दिर बि.स. २०४८ साल साउन ४ गतेक दिन (सन् १९९१ जुलाई २० तारिक ) मे स्थापित भेल अछी। इ मन्दिरक पुरा नाम महाबिर जैन निकेतन छि माने ई मन्दिरक उद्घाटन भुत पुर्व प्रधानमन्त्री गिरिजा प्रसाद कोईराला केने छथि। ई मन्दिर जैन ट्रस्ट द्वारा निर्माण कएल छल । ई मन्दिर दुई तला अछी जहिमे पहिला तल्लाके "दिगाम्बर" नामांकरण केने अछि दोसर तल्लाके "सिताम्बर" नाम राखने अछी।
निर्माण पक्ष[सम्पादन करी]
ई मन्दिरक संरचना संगमरमर द्वारा कएल गेल अछी।
धर्मशाला[सम्पादन करी]
जैन मन्दिरक दर्शन करैल आवैवाला भक्तजनक लेल धर्मशालाक सहो व्यवस्था कएल गेल अछी । साथ इ मन्दिरक दाहिने तर्फ बिवाह आ भोज भतेरक लेल हल निर्माण कएल गेल अछी।


text:
सोलुखुम्बु जिला
सोलुखुम्बु जिला (नेपाली: सोलुखुम्बु जिल्ला listen (सहायता जानकारी), शेर्पा: ཤར་ཁུམ་བུ་རྫོང་ཁ། Wylie: shar khum bu dzong kha), नेपालक पूर्वाञ्चल विकास क्षेत्रक सगरमाथा अञ्चलक उत्तरी भागमे अवस्थित हिमाली जिला छी। विश्व सम्पदा सूचीमे सुचिकृत नेपालक पहिचान (शेर्पा भाषा: ཇོ་མོ་གླང་མ།, Wylie: jo mo glang ma ) सगरमाथा हिमाल एही जिलामे पडैत अछि।
पूर्वाञ्चलमे सडक सुविधासँ आबद्ध भेल मात्र जिला होमएसँ एतय कऽ मनोरम हिमशिखर आ उच्च पर्वतीय क्षेत्र विश्व मानचित्रमे प्रसिद्ध रहल अछि। ई जिलाक पर्यटकसभक सांग्रिला कहि सेहो चिनहल जाइत अछि। विश्वक साहसी तथा प्राकृतिक तथा सांस्कृतिक विषयमे रुची राखैवाला सभक लेल ई जिला हरपल आकर्षित करैत रहल पावैत अछि। ई जिला पूर्वाञ्चलक जिलासभमे सभसँ कम जनघनत्व भेल जिलामे पडैत अछि। ई जिलामे ३१ टा गाउँ विकास समितिसभ अछि आ १ टा नगरपालिका सेहो अछि।
विषय सूचीसभ
- १ जिलाक नामकरण
- २ भौगोलिक अवस्था
- ३ भौगोलिक विभाजन
- ४ हावापानी
- ५ जल सम्पदा
- ६ व्यापारिक महत्वक स्थानसभ
- ७ प्रमुख धार्मिक क्षेत्र
- ८ जिलागत निर्वाचन क्षेत्र अन्तर्गत सोलुखुम्बु जिला कऽ नक्सा
- ९ सन्दर्भ सामग्रीसभ
- १० बाह्य जडीसभ
- ११ एहो सभ देखी
जिलाक नामकरणसम्पादन
- जखन नेपाल उपत्यकासँ किराँतसभ पराजित भेल ओकर बाद ओ सभ पुर्व दिशातर्फ गेल। ओ बखतमे पुर्वक तीन गुफामे बैस सिकार खेलक अपन जिवीकोपार्जन करै लागल। किराँत राई “थुलुङ्ग” भाषा अनुसार “स्युले” अर्थात् तीन आ “खोम बु” अर्थात् गुफा अछि, जे “स्युले खोम बु” कहिक वाक्य बादमे अपभ्रंश भऽ सोलुखुम्बु भेल अछि।
- किराँती भाषामे पश्चिम तर्फसँ आवि माँझ किराँतमे बैसेवालाक खुम्बुङवा कहल जाइत छल आ तिब्बती भाषाक शर शब्द जोडि शरखुम्बु भेल आ ओ शब्द अपभ्रश भ सोलुखुम्बु बनल विश्वास कएल जाइत अछि।
- सोलुखुम्बु जिलाक सदरमुकाम क्षेत्रमे बहैवाला सोलुखोला आ उत्तरस्थित खुम्बुला हिमालक काखमे खुम्बु उपत्यका रहल आ ओ शब्दसँ ही सोलुखुम्बु नामकरण भेल किम्वदन्ती सेहो पावैत अछि।
- तिब्बती आ शेर्पा भाषामे (ཤར་ཁུམ་བུ།) शर-खुम-बु अर्थात् पूर्व तर्फक पवित्र भूमि होइत अछि आ एही शब्द अपभ्रंश भ सोलुखुम्बु भेल मानल जाइत अछि।
भौगोलिक अवस्थासम्पादन
- अक्षांश:- २७ डिग्री २०' ३९' सँ २८ डिग्री ६' २४' उत्तर
- देशान्तर:- ८६ डिग्री ०' २१' सँ ८७ डिग्री ०' १' पूर्व
- सिमाना:- पूर्व-सङ्खुवासभा आ भोजपुर जिला,पश्चिम-दोलखा आ रामेछाप जिला,उत्तर-चीनक तिब्बत, दक्षिण-ओखलढुङ्गा आ खोटाङ जिला
- क्षेत्रफल:- ३,३९,७७६ हेक्टर
- औसत लम्बाइ:-
- औसत चौडाइ:-
- भौगोलिक विभाजन:- हिमाली क्षेत्र
- सभसँ उंच स्थान:- ८८४८ मिटर सगरमाथा हिमाल
- सभसँ निच स्थान:- ६०० मिटर तुइनटार
- सदरमुकाम:- दुधकुण्ड
भौगोलिक विभाजनसम्पादन
हिमाली क्षेत्रसम्पादन
उच्च पर्वतीय क्षेत्रसम्पादन
मध्य पहाडी क्षेत्रसम्पादन
हावापानीसम्पादन
जल सम्पदासम्पादन
व्यापारिक महत्वक स्थानसभसम्पादन
प्रमुख धार्मिक क्षेत्रसम्पादन
जिलागत निर्वाचन क्षेत्र अन्तर्गत सोलुखुम्बु जिला कऽ नक्सासम्पादन
निर्वाचन आयोग (नेपाल) द्वारा निर्धारण कएल गेल, जिलागत निर्वाचन क्षेत्र अन्तर्गत सोलुखुम्बु जिला कऽ नक्सा नीचा देल गेल अछि। [२]
सन्दर्भ सामग्रीसभसम्पादन
- ↑ Household and population by districts, Central Bureau of Statistics (CBS) Nepal
- ↑ निर्वाचन आयोग नेपाल, निर्वाचन आयोग नेपाल कऽ आधिकारिक वेबसाइटमे उपलब्ध नक्सा.


text:
आखिर नरेन्द्र मोदीक हसरत पूरा भs रहल छनि...
गुजरातक मुख्यमंत्री नरेंद्र मोदी बीजेपीके धाकड़ नेता में शामिल छथिन्ह. चुनाव के समय प्रचार के लेल हर राज्य मे हिनकर विशेष मांग रहय छनि... मुदा बिहार मे कोनो सभा... रैली के संबोधित करला हिनका बड़ दिन भs गेल छनि. असल में बिहार मे जेडीयू आओर बीजेपीक मिलल-जुलल सरकार अछि. आओर मुख्यमंत्री नीतीश कुमार बीजेपी के साफ कहि देने छथिन्ह जे नरेंद्र मोदी के बिहार मे लाबय के जरूरत नहि अछि. नीतीश जीक माननाय छनि जे मोदी जीक अनाय के असर पार्टी के अल्पसंख्यक वोट पर पड़ि सकैत अछि.
एहि कारणे ओ बड़ दिन सं बिहार नहि आएल छलाह... कोनो सभा...रैली के संबोधित नहि कएने छलाह... मुदा आब हुनकर हसरत पूरा होबय जा रहल छनि. पटना मे आई सं बीजेपीक राष्ट्रीय कार्यकारिणी शुरू भs रहल अछि आओर काल्हि गांधी मैदान मे पार्टी के स्वाभिमान रैली सेहो अछि. स्वाभिमान रैली के लेल आडवाणी... गडकरी जीक संक हिनकर नाम मुख्य वक्ता मे छनि. ओना हुनका आबय सं पहिने पटना मे एकटा पोस्टर खूब चर्चा में अछि जेहि मे गुजरात मे मुसलमानक विशेष विकासक बात अछि. एहि मे गुजरातक मुसलमान के खुशहाल होए के बात कहल गेल अछि.
हमर ईमेल:-hellomithilaa@gmail.com
Subscribe to: Post Comments (Atom)


text:
देखलनि। "स्लैपस्टिक ह्यूमर" बला सस्ता लोकप्रियता बला नाटक सभक अन्तक शंखनादक रूपमे ऐ नाट्य उत्सवकेँ देखल जा रहल अछि, जइमे ने भगताक भ्रष्ट-हिन्दीक प्रयोग भेल छल आ ने जातिवादी वाक्य संरचना कतौ देखबामे आओल, ई दुनू विशेषता हिन्दीसँ मैथिलीमे अनूदित नाटक, आ मैथिली उपन्यास-कथाक नाट्य रूपान्तरण धरिमे जबर्दस्ती घोसियाओल जाइत रहल छल। जखनकि मूल हिन्दीमे ऐ तरहक जाति आधारित वाक्य संरचना नै छलै, तइयो ब्राह्मणवादी जातिवादी रंगमंच ऐ तरहक रूपान्तरण तथाकथित नीच जाइतकेँ अपमानित करबा लेल आ अपन अहमक तुष्टि लेल करैत रहल, आ तेँ सर्वहारा वर्ग अपनाकेँ ऐ सँ दूर रखने रहल।
-पूर्ण रूपसँ महिला कलाकार लऽ कऽ बेचनजी मैथिली नाटकक मंचन करबेलन्हि, जे एकटा कीर्तिमान अछि।
-९ बजे रातिसँ (२८ जनवरी २०१२) गजेन्द्र ठाकुर लिखित जादू वास्तविकतावादी नाटक "उल्कामुख"(निर्देशक बेचन ठाकुर)क मंचन प्रारम्भ भऽ गेल अछि।
-काल्हि २९ जनवरी २०१२ केँ जगदीश प्रसाद मण्डल लिखित नाटक "वीरांगना"(निर्देशक बेचन ठाकुर)क मंचन हएत।
........
-विदेह मैथिली नाट्य उत्सव २०१२ प्रारम्भ
-कुमार रामेश्वरम दीप जरा कऽ केलन्हि उद्घाटन, स्वागत गान सम्पन्न
-लोकमे अपार उत्साह
-कार्यक्रम शुरू हेबासँ पहिनहिये आयोजन स्थल लोकसँ खचाखच भरि गेल छल।
-स्थान-जे.एम.एस. कोचिंग सेन्टर, चनौरागंज, झंझारपुर
-तिथि २८ आ २९ जनवरी २०१२
-समय......दुनू दिन ११ बजे पूर्वाह्णसँ ५ बजे अपराह्ण धरि
-२०म विदेह मैथिली प्रदर्शनी सेहो ऐ उत्सवक अन्तर्गत आयोजित भऽ रहल अछि, मैथिली पोथी देखबा आ किनबा लेल भारी भीड़।
-एकांकी आ नाटकक मंचन हएत दुनू दिन
-मैथिली रंगमंच- भरत नाट्यशास्त्रक अनुसार- ई अछि ऐ नाट्य उत्सवक थीम
- नाटक आ फिल्मपर परिचर्चा सेहो हएत
-कविता गोष्ठीक आयोजन सेहो हएत।
-नाटक, गीत, संगीत, नृत्य, मूर्तिकला, शिल्प आ चित्रकला क्षेत्रमे विदेह सम्मान २०१२ सेहो प्रदान कएल जाएत
-मैथिलीक समानान्तर रंगमंचक उदयक रूपमे ऐ नाट्य उत्सवकेँ मोन राखल जाएत।


text:
चोँच मे खर-पात दबौने,
उडैत एकटा चिडय,
अँफसिआयैत,
कनेक टा खोता के लेल,
व्यवसायिक व्यस्तता आ किछु निजी समस्या बहुत दिन सँ लेखनी पर लगाम लगा देने छल। त' सोचलहुँ जे आई अपन जन्मदिन पर पाठक बन्धु लोकनि केँ लेल किछु नव प्रस्तुति लय के आयल जाय। कविता केहन लागल से जरुर लिखब।
- कुन्दन कुमार मल्लिक
दलान मे बैसल,
देखि रहल छलहुँ,
ओकर अंतहीन प्रयास,
एहिना तs हमहुँ दौडैत रहैत छी,
हमहीं कियैक,
कतॆको एहॆन हॆताह,
दौडैत-भागैत आ अँफसिआयैत,
एहि शहर स’ ओहि शहर,
एकटा घरक लेल,
कैंचा जोडति एक-एकटा,
अपन पेट काटि के,
किछु के माथ पर छत भेटि जाय छन्हि
त’ किछु टूटि जायत छथि,
इ सपना नेने।


text:
नवक्षितिज क्याम्पस
नवक्षितिज क्याम्पस नेपालक महोतरी जिलाक बर्दिवास-८मे अवस्थित एक कलेज छी ।[१] ई त्रिभुवन विश्वविद्यालयसँ सम्बन्धन लेनए अछि ।[२] ई जिलाक प्रमुख शैक्षणिक केन्द्रसभमे सँ एक छी । ई नेपालक एक निजी स्रोत आ साधनसँ सञ्चालित सामुदायिक कलेज हो । एकर शाखा बल्खु, काफल आ ताहाचलमे अछि ।
सङ्काय[सम्पादन करी]
नवक्षितिज क्याम्पसमे विज्ञान, व्यवस्थापन, मानविकी आ शिक्षा विषयक अध्ययन अध्यापन कराएल जाइत अछि ।
माध्यम[सम्पादन करी]
नवक्षितिज क्याम्पसमे अङ्ग्रेजी भाषा आ नेपाली भाषामे पढ़ाई कराओल जाइत अछि ।


text:
> अशोक झा (मिथिला विकास परिषद्, कोलकाता) कें बाबू साहेब चौधरी सम्मान
नव दिल्ली : अखिल भारतीय मिथिला संघ, दिल्लीक तत्त्वाधानमे आयोजित एक दिवसीय मिथिला विभूति स्मृति पर्व समारोह विगत रवि (29 नवम्बर) कें भव्यताक संग मनाओल गेल. कार्यक्रमक शुभारम्भ 15 वर्षीय सरस्वती आराध्या मैथिली ठाकुरक सुन्नर स्वरमे कविकोकिल विद्यापति “जय जय भैरवि”क संग प्रारम्भ भेल आ तदुपरान्त आयोजनक मुख्य अतिथि भारत सरकारक केन्द्रीय मंत्री हर्षवर्धन ओ विभिन्न दलक राजनीतिक ओ समाजक किछु गणमान्य व्यक्ति लोकनि जेनाकि हुकुमदेव नारायण यादव, महाबल मिश्रा,कीर्ति झा आजाद,संजय झा,राम कुमार झा, कर्नल अनिल झा, डॉ. एच.सी.एल. गुप्ता, अशोक झा आदि लोकनि दीप प्रज्ज्वलित कएलनि.
बरख 1951 मे कलकत्तामे स्थापित ई संस्था 1967 स’ दिल्ली शहरमे सक्रियताक संग मिथिला-मैथिली वास्ते तत्पर रहैत अपन 48म बर्खक आयोजनक अवसर पर कतेको उपलब्धि स’ अवगत करौलक. आजुक आयोजनमे संघ द्वारा 13म शताब्दीक प्रख्यात महाकवि (वर्णरत्नाकर ओ धूर्तसमागम केर रचयिता) ज्योतिरीश्वर ठाकुरक काल्पनिक छायाचित्रक अनावरण. एहि ठाम एकटा गप्प मोन पारब आवश्यक जे विगत किछु बर्ख स’ मैलोरंग रेपर्टरी द्वारा वरिष्ठ रंगकर्मीकें ज्योतिरीश्वर सम्मान स’ सम्मानित कएल जेबाक परम्पराक निर्वाह भ’ रहल अछि. संस्थाक संस्थापक बाबू साहेब चौधरीक नाओं स’ ई सम्मान संस्कृति ओ रंगकर्मी कोलकाता प्रवासी (मधुबनी जिलान्तर्गत बरहा निवासी) अशोक झाकें, डॉ. सर गंगानाथ झाक नाओं स’ संदीप फाउंडेशन केर स्वामी शिक्षाविद संदीप झाकें, भोगेन्द्र झाक नाओं स’ ई सम्मान मैथिलीक सुपरिचित गीतकार/कवि मिथिलापुत्र प्रदीपकें प्रदान कएल गेलनि संगहि विभिन्न क्षेत्रमे विशेष जोगदान वास्ते मिथिला विभूति सम्मान जेकि प्रतिवर्ष देबाक परम्परा रहल अछि ओ क्रमशः आलोक झा (पत्रकार), नीरज पाठक (राजनीति), ऋतुराज गोविन्द (राजनीति) आदिकें प्रदान कएल गेलनि . मंच सञ्चालन संस्थागत प्रकाश झा केलनि ओ सांस्कृतिक कार्यक्रमक सञ्चालन रामसेवक ठाकुरक हास्य-व्यंग्य-साहित्य सम्मिश्रित रंग-बिरंगक चोहटगर चुटकुलादिक संग बेस मनोरंजक रहल.
आयोजनक पहिल चरणमे पाग, शॉल, पुष्पगुच्छ आ प्रतीक चिन्हक संग अतिथि सम्मान आ तत्पश्चात अतिथिक वक्तव्य ओ संस्थाक स्मरिकाक विमोचन सेहो कएल गेल . संस्थाक सचिव विद्यानन्द झा अपन वक्तव्यमे किछु बिंदुकें स्पष्ट रूप स’ रखैत उपस्थित राजनीतिज्ञ लोकनिक ध्यानाकर्षण केलनि संगहि दुःख जतौलनि जे मिथिला कहियो पान-माँछ-मखानक उत्पादनक केंद्र रहल अछि मुदा सरकारक उदासीनताक कारण माँछक आयात आजुक तिथिमे हैदराबाद (आन्ध्रा) स’ भ’ रहल अछि, दिल्लीमे मैथिली भोजपुरी साहित्य अकादमीक संयुक्त गठन केर बावजूद मैथिलीकें समुचित स्थान स’ वंचित राखल जाइत रहल अछि आ तैं फराक अकादमीक गठन हेबा पर आ मिथिला क्षेत्रमे रोजगार ओ उद्यम पर विशेष जोर देलनि. अध्यक्षीय भाषणमे विजय चन्द्र झा द्वारा विगत 48 बर्खमे संस्थाक अनेकानेक उपलब्धिक क्रममे एकटा बहुत पैघ आ महत्त्वपूर्ण सूचना सोझा आएल जे दिल्लीक संगम विहारमे दू सए गज जमीन पर मिथिला भवन निर्माणाधीन अछि आ अंतिम चरणमे अछि जाहिमे तन-मन-धनस’ जोगदान देनिहार एक-एक व्यक्तिक नाओं ल’ कृतज्ञता ज्ञापित केलनि.
आयोजनक दोसर चरणमे सांस्कृतिक कार्यक्रमक श्रीगणेश पुनः मैथिली ठाकुरक स्वर स’ भेल आ हुनक एहि बाल्यावस्थामे अद्वितीय गायनकें प्रत्यक्षदर्शी सभागारमे बैसल दर्शकक थोपरीक गरगराहैट रुकबाक नाओं नैं ल’ रहल छल आ संस्थाक सदस्य लोकनि त्वरित निर्णय लैत मैथिलीकें अपन उद्देश्यमे सफल हेबा लेल तीन बर्ख धरि 11,000/- सालाना आर्थिक सहायता देबाक घोषणा केलनि. ज्ञात हो कि किछु मास पूर्व मिथिला मिरर केर सम्पादक ललित नारायण झा द्वारा मैथिली ठाकुरक साक्षात्कारक विडियो यूट्यूब केर माध्यम स’ बेस चर्चामे रहल अछि. तकरा बाद मैथिलीक सुपरिचित गायक हरिनाथ झा विद्यापति गीतमे शास्त्रीय धुनक मनोरम प्रयोगक संग हुनक गाओल किछु प्रसिद्ध गीत जेना “हे गे बुधनी माए, रंगीला ई बिहार भ’ गेलै” आदि सुना दर्शककें भाव विभोर केलनि. महिला कलाकारमे अंजना आर्या “मोरा रे अंगनमा चनन केर गछिया” आ पूजा “राजा जनक जीके बागमे” आदि गीतक प्रस्तुति देली. गायक संजय झा द्वारा मिथिला वर्णन “स्वर्ग स’ सुन्दर मिथिला धाम”मे शास्त्रीय संगीतक मसल्ला बेस रुचिगर रहल. गायक बमबम द्वारा गाओल गीत “मामा यौ कने खैनी दिय” स्व. हेमकांत झाकें यथोचित श्रद्धांजलिक देबामे कोनो कोताही नैं केलक . सांस्कृतिक कार्यक्रम जहन अपन समापन दिस डेग बढ़ेबा लेल अग्रसर छल तखने मिथिलांचलक बूढ़ स’ नेन्ना सभक हृदयमे सामान रूप स’ बसल लोकगायक कुंजबिहारी मिश्र ट्रेन बिलम्ब हेबाक कारणें देरी स’ पहुँचला जरूर मुदा अपन गुण अनुरूप दर्शककें अपन गायनक मोहनियाँ मंत्र मारैत समापन धरि बान्हि रखला. आयोजन सभ दृष्टिकोणे सफल रहल आ अन्तमे अध्यक्ष विजय चन्द्र झा द्वारा धन्यवाद ज्ञापनक पश्चात कार्यक्रम अपन निश्चित समय पर इति शुभम कएल.
रिपोर्ट : मनीष झा 'बौआभाइ'


text:
कुल्चा
कुल्चा (उर्दू: کلچه; पञ्जाबी ਕੁਲਚਾ) एक उत्तर भारतीय रोटीक किस्म छी । भारतक साथ-साथ ई पाकिस्तानमे सेहो लोकप्रिय अछि । प्रायः एकरा छोलेक संग खायल जाइत अछि । ई मैदाक खमीर उठाए आवामे बनायल जाइत अछि ।
कुल्चा मुख्यतः एक पञ्जाबी व्यञ्जन छी, जे पञ्जाबसँ उद्गम भेल अछि । अमृतसरक खास कुल्चा अमृतसरी कुल्चा कहलावैत अछि । मैदाक दहीक साथ मलि करि खमीर उठायल जाइत अछि । एकर बाद ओहिमे उबालल मसालेदार आलू आ कटी प्याज आदि भरि भरवां कुल्चे बनायल जाइत अछि । एकरा सुनहरा रङ्ग होमए धरि आवा या तन्दुरमे पकायल जाइत अछि । एकर बाद एकर उपर मक्खन लगाए छोलेक साथ परोसल जाइत अछि । [१]
सन्दर्भ सामग्रीसभ[सम्पादन करी]
- ↑ रोटियों का बाज़ार, राष्ट्रीय सहारा| हिंदी दैनिक| अविनाश वाचस्पति| अभिगमन तिथि: २४ अगस्त, २००९


text:
खान अब्दुल गफ्फार खान
ख़ान अब्दुल ग़फ़्फ़ार ख़ान (१८९०- २० जनवरी १९८८) सीमाप्रांत आ बलूचिस्तान के एक महान राजनेता छल जे भारत के स्वतंत्रता संग्राम मे भाग लेलक आ अपन कार्य आ निष्ठा के कारण "सरहदी गांधी" (सीमान्त गांधी), "बच्चा खाँ" तथा "बादशाह खान" के नाम से बोलवल जाए लगल। ओ भारतीय उपमहाद्वीप मे अंग्रेज शासन के विरुद्ध अहिंसा के प्रयोग के लेल जानल जाइत अछि। एक समय उनकर लक्ष्य संयुक्त, स्वतन्त्र आ धर्मनिरपेक्ष भारत छल। एकर लेल ओ १९२० मे खुदाई खिदमतगार नाम के संगठन क स्थापना केलक। ई संगठन "सुर्ख पोश" के नाम से सेहो जानल जाइत अछि।
जीवनी[सम्पादन करी]
खान अब्दुल गफ्फार खान क जन्म पेशावर, पाकिस्तान मे भेल छल। उनकर परदादा आबेदुल्ला खान सत्यवादी होए के साथ ही साथ लडाकू स्वभाव के छल। पठानी कबीलिसभ के लेल आ भारतीय आजादी के लेल ओ बड-बड लडाइसभ लडने छल। आजादी क लडाई के लेल ओ प्राणदंड देल गेल छल। ओ जेना बलशाली छल ओहेन समझदार आ चतुर सेहो छल। एही प्रकार बादशाह खाँ के दादा सैफुल्ला खान सेहो लडाकू स्वभाव के छल।


text:
Home » Archives by category » News » Nepal
मैथिली साहित्यकार सभा आ जनचेतना अभियानक संयुक्त आयोजन – कविता पाठक संग होरी गायन
जनकपुर, ८ मार्च २०२०। मैथिली जिन्दाबाद!! मैथिली साहित्यकार सभा आ जनचेतना अभियान नेपालक संयुक्त आयोजनमे द्वैमासिक एकल कविता वाचनक दसम खेपक संगहि फगुआक अवसरपर मैथिली हास्य कवि सम्मेलन समेत आइ जनकपुरधामक जनक चौकपर सम्पन्न भेल अछि। पहिल चरणमे मैथिली हास्य कवि श्री नरेश ठाकुर जीक एकल कविताक प्रस्तुति। ओझा चालीसासहित करीब एक दर्जन कविता वाचन। […]
नेपाल मे भारतीय राजदूत विनय मोहन क्वात्रा राष्ट्रपति विद्या देवी भण्डारीक समक्ष ओहदा प्रमाण देलनि
काठमांडू, ५ मार्च २०२०। मैथिली जिन्दाबाद!! नेपालक लेल भारतीय राजदूत श्री विनय मोहन क्वात्रा द्वारा आइ राष्ट्रपति भवन शीतलनिवासमे आयोजित एक विशेष समारोहमे अपन ओहदाक प्रमाण पत्र सम्माननीय राष्ट्रपति श्रीमती विद्यादेवी भण्डारी समक्ष पेश कयल गेल । ओ नेपालक लेल २५म राजदूत थिकाह । दिसम्बर २०१९ मे पूर्वराजदूत मञ्जीव सिंह पुरीक कार्यकाल पूरा भेला उपरान्त […]
जानकी मन्दिर केँ विश्व धरोहर केर सूची मे सूचीकृत करेबाक अभियान कतय ठमकल अछि?
विमर्श ध्यानाकर्षण – सामाजिक, सांस्कृतिक एवं राजनीतिक अभियन्ता भोर संस्थाक अध्यक्ष श्री राजकुमार महतो जी द्वारा बेर-बेर एहि मुद्दा केँ उठायल जा रहल अछि। आशा करैत छी जे एहि मुद्दा पर अपनो लोकनि अवश्य संज्ञान लेने होयब। राजकुमार महतो जीक एक समीक्षात्मक लेख एहि लिंक पर देखल जा सकैत अछिः http://enewsbureau.com/news-details/4940/2019-09-19?fbclid=IwAR1ltyvFTjWwb3R-FY3TKaZxE6kbi5szN0Q7uoV4EQQCpHytCVriP8UIw8A#.XYOAMi7v8vF.facebook एहि मे देखलहुँ […]
विजिट नेपाल २०२० वर्ष मे ब्रिटेन सँ आबि रहल पर्यटक लेल मिथिलाक्षेत्र मे कोन पकवान परसब
साभार – श्री भरत साह केर फेसबुक स्टेटस हाल सिमरौनगढ (मिथिलाक पूर्वकालिक एक राजधानी) मे पुरातात्विक सर्वेक्षण पूर्वक किछु विशेष अध्ययन ब्रिटिश विज्ञजनक टोली द्वारा कयल जा रहल अछि। एहि अध्ययनक क्रम मे सामाजिक-सांस्कृतिक-पुरातात्विक अध्येता व अभियन्ता लोकनि विदेश सँ आयल विज्ञजनक टोलीक संग विभिन्न सहकार्य कय रहल छथि। हुनका लोकनि द्वारा सर्वेक्षण पूर्व अध्ययन […]
प्रदेश २ सरकार द्वारा प्रदेशक भाषा व अन्य मौलिक सरोकार प्रति अवहेलनाक आरोप
जनकपुर, २२ जनवरी २०२० । मैथिली जिन्दाबाद!! मैथिली साहित्यकार सभा जनकपुर द्वारा प्रदेश २ केर सरकार प्रति असन्तोष व्यक्त करैत मैथिली भाषा, साहित्य व अन्य मुख्य-मौलिक सरोकार प्रति अनदेखी करबाक आरोप लगायल गेल अछि। एक विज्ञप्तिक मार्फत सभाक सभापाल एहि तरहक असन्तोष जतबैत प्रदेश सरकार सँ कय तरहक सहयोगक अपेक्षा कयला उत्तर कोनो तरहक सदाशयता […]
पहिल अन्तर्राष्ट्रीय भुइयाँ दिवस नेपालक सर्लाही जिलाक ईश्वरपुर नगरपालिका – बउहर्वा मे होयत
१४ जनवरी २०२० । मैथिली जिन्दाबाद!! प्रथम अन्तर्राष्ट्रीय भुइयाँ दिवस नेपाल मे मनायल जायत मुसहर समुदाय केर उत्थानक संग-संग सामाजिक-सांस्कृतिक आ राजनीतिक परिवर्तन लेल विभिन्न आयोजन केँ निरन्तरता दयवला संस्था ‘भोर’ केर अध्यक्ष राजकुमार महतो विज्ञप्ति मार्फत जानकारी करौलनि अछि जे पहिल अन्तर्राष्ट्रीय भुइयाँ दिवस नेपाल मे मनेबाक कार्य होयत। विज्ञप्ति मे देल […]
मधेशी आयोग केर अध्यक्ष विजय दत्त केँ सौंपल गेल ज्ञापनः मैथिली-मिथिलाक संरक्षण-संवर्धन-प्रवर्धनक मांग
६ नवम्बर २०१९. मैथिली जिन्दाबाद!! मैथिली भाषा एवं मिथिला संस्कृति संरक्षण-संवर्धन-प्रवर्धन निमित्त मधेशी आयोग केँ ज्ञापनपत्र देल गेल मैथिली साहित्यकार सभाक सभापाल (मुखिया) एवं मैथिलीक साहित्यकार-कवि प्रेम विदेह ललन मैथिली जिन्दाबाद सँ बातचीत मे कहलनि अछि जे पैछला दिन २ नवम्बर जनकपुर मे मैथिली भाषा संग-संग मिथिलाक बहुमूल्य संस्कृति आ लोकपरम्पराक संरक्षण-संवर्धन-प्रवर्धन मे नेपालदेश मे […]
थाईलैन्ड राज परिवार संग मिथिला नरेश जनक केर सम्बन्ध केँ स्पष्ट उजागर करबाक लेल पत्राचार
१७ अक्टूबर २०१९, मैथिली जिन्दाबाद!! मैथिली साहित्यकार सभा – जनकपुर द्वारा थाईलैन्ड राज परिवार सँ पत्राचार करैत प्राचीन मिथिलाक सुप्रसिद्ध नरेश जनक संग पारिवारिक सम्बन्ध केँ उजागर व स्पष्ट कय देबाक लेल वंशावली उपलब्ध करेबाक मांग कयल गेल अछि। ई जनतब मैथिली साहित्यकार सभाक सभापाल प्रेम विदेह ‘ललन’ मैथिली जिन्दाबाद केँ करौलनि, संगहि ओ बतेलनि […]
जीतिया पाबनि पर सामूहिकताक प्रदर्शन – भाषा, संस्कृति आ समाजक उत्थान मुख्य उद्देश्य
२१ सितम्बर २०१९. मैथिली जिन्दाबाद!! राधा मंडलक अगुवाई मे जीतिया महोत्सव २०७६, सरोचिया मे भेल भव्य समारोह मैथिली जनसांस्कृतिक मंच विराटनगर केर तत्त्वावधान मे श्रीमती राधा मंडल केर संयोजन-अगुवाई मे आयोजित जीतिया महोत्सव २०७६ परसू वृहस्पति दिन विराटनगरक सरोचिया स्थित शिक्षा सदन विद्यालय मैदान मे आयोजित भेल। एहि आयोजन केर अध्यक्षता स्वयं राधा मंडल कएने […]
मुसहर समुदायक छात्र-छात्रा केँ भोर संस्था द्वारा छात्रवृत्ति प्रदान जनकपुर मे
जनकपुर, १५ सितम्बर २०१९. मैथिली जिन्दाबाद!! भोर संस्थाक अध्यक्ष राजकुमार महतो द्वारा जारी एक प्रेस विज्ञप्ति अनुसार नेपालक देश भरि सँ १७२ गोटे एसईई २०७५ तथा ४८ गोटे १२वीं कक्षा मे उत्तीर्ण मुसहर विद्यार्थी केँ सम्मान कयल गेल अछि। भोर संस्था द्वारा मुसहर समुदाय मे साक्षरता केँ बढेबाक आर शिक्षाक महत्व सँ एहि वंचित समुदाय […]


text: भागलपुर । दिल्ली क लेल गरीब रथ क परिचालन भागलपुर स शुरू भ गेल। एहि ट्रेन क निर्धारित तिथि स परिचालन शुरू भेला स शहरक लोक गदगद छथि। ओना लोक कए एहि गपक आभास तखने भ गेल छल जखन मंगलदिन एकरा लेल कम्प्यूटर स आरक्षण भेटब शुरू भेल छल। कंप्यूटर मे फीड भेलाक बाद सबस पहिल टिकट भागलपुर क सांसद शाहनवाज हुसैन कटवैने छलाह। सहायक वाणिज्य प्रबंधक (एसीएम) जगन्नाथ प्रसाद कहला जे एहि ट्रेन मे कुल 19टा डिब्बा अछि। सबटा बोगी वातानुकूलित अछि। जाहिमे स 13टा एसी थ्री, तीन चेयरकार, दो एसएलआर आ एकटा कंपोजिट कोच अछि। प्रत्येक थ्री एसी कोच मे 75टा बर्थ आ चेयरकार मे 102टा सीट अछि। जी-12 आ जी-13 क बीच एकटा जीडी-वन कोच अछि। एहि मे कुल चारिटा सीट अछि। पटना स आनंद विहार तक चारू सीट आरक्षित अछि। एसीएम कहला जे दोसर एक्सप्रेस ट्रेन क तुलना मे तत्काल सेवा (टिकट) क चार्ज कम अछि। थ्री एसी क तत्काल सेवा 200 आ चेयरकार मे 129टका अछि। जखनकि आन मे इ चार्ज 300 टका अछि।


text:
अप्सरा
अप्सरा देव लोकमे नृत्य संगीत करै वाली सुन्दरीसभ। एहीमे सँ प्रमुख अछि, उर्वशी, रम्भा, मेनका आदि।
परिचय[सम्पादन करी]
प्रत्येक धर्मक ई विश्वास अछि कि स्वर्गमे पुण्यवान् लोगसभक दिव्य सुख, समृद्धि तथा भोगविलास प्राप्त होएत अछि आ हिनकर साधनमे अन्यतम अछि अप्सरा, जे काल्पनिक, मुद्दा नितान्त रूपवती स्त्रीक रूपमे चित्रित कएल गेल अछि। यूनानी ग्रन्थसभमे अप्सरासभक सामान्यत: 'निफ' नाम देल गेल अछि । ई तरुण, सुन्दर, अविवाहित, कमर धरि वस्त्रसँ आच्छादित आ हाथमे पानीसँ भरल गेल पात्र लेल स्त्रीक रूपमे चित्रित कएल गेल अछि, जेकर नग्न रूप देखै के लेल पागल बना सकैत अछि आ एही लेल नितान्त अनिष्टकारक मानल जाइत अछि। जल तथा स्थल पर निवासक कारण हिनकर दुइटा वर्ग होएत अछि।
भारतवर्ष मे अप्सरा आ गन्धर्वक सहचर्य नितान्त घनिष्ठ अछि। अपन व्युत्पतिक अनुसार ही अप्सरा (अप्सु सरत्ति गच्छतीति अप्सरा) जलमे रहैवाली मानल जाइत अछि। अथर्व तथा यजुर्वेदक अनुसार ई पानीमे रहैत अछि एही लेल कतौ-कतौ मनुष्यसभक छोडि नदीसभ आ जल-तट पर जाए के लेल हुनका सँ कहल गेल अछि। एकर खराब प्रभावक दिशामे संकेत अछि। शतपथ ब्राह्मण मे (११/५/१/४) ई पोखरिसभमे पंक्षीक रूपमे तैरे वाली चित्रित कएल गेल अछि आ पिछला साहित्यमे ई निश्चित रूपसँ जंगली जलाशयसभमे, नदीसभमे, समुद्रक भीतर वरुणक महलसभमे सेहो रहै वाली मानल गेल अछि। जलक अतिरिक्त हिनकर सम्बन्ध वृक्षसभसँ सेहो अछि। अथर्ववेद (४। ३७। ४)क अनुसार ई अश्वत्थ तथा न्यग्रोध वृक्षसभ पर रहैत अछि जतय ई झूलसभमे झूलैत् अछि आ एकर मधुर वाद्यसभ (कर्करी)क मधुर ध्वनि सुनल जाइत अछि। ई नाच-गान तथा खेलकूदमे निरत भ अपन मनोविनोद करैत अछि। ऋग्वेदमे उर्वशी प्रसिद्ध अप्सरा मानल गेल अछि (१०/९५)।
पुराणसभक अनुसार तपस्यामे लगल तापस मुनीसभक समाधिसँ हटावे के लेल इन्द्र अप्सराक अपन सुकुमार, मुद्दा मोहक प्रहरण बनाएत अछि। इन्द्रक सभामे अप्सरासभक नृत्य आ गायन सतत आह्लादक साधन अछि। घृताची, रंभा, उर्वशी, तिलोत्तमा, मेनका, कुण्डा आदि अप्सरासभ अपन सौन्दर्य आ प्रभावक लेल पुराणसभमे काफी प्रसिद्ध अछि।
इस्लाममे सेहो स्वर्गमे एकर उपस्थिति मानल जाइत अछि। फारसीक 'हूरी' शब्द अरबी 'हवरा' (कृष्णलोचना कुमारी)क साथ सम्बद्ध बताएल जाइत अछि।


text:
साहित्य समाजहित लेल होइछ आ एकर इजोत बेसी सं व्यक्ति धरि पहुंचै ताहि हेतु मिथिमीडिया लगातार प्रयास क’ रहल अछि.
ट्रेंड सेटिंग सं ल’ जनसमूह कें प्रेरित करबाक काज मे एहि डिजिटल प्लेटफ़ॉर्म कें थोड़-बहुत सफलता भेटलैक अछि. हालांकि इंटरनेट सुलभ भेने आब प्रत्येक रचनात्मक लोक अपने प्रकाशक-प्रसारक छथि. तथापि बेहतर प्रस्तुतीकरण लेल समय, प्रतिभा आ धन तीनू लगैत छै.
मैथिली मे मीडियाक खगता त’ छै, मुदा एकर स्थापना, सञ्चालन आ विकासक चिंता ककरो नै छै.
एहना स्थिति मे जे सब तरहें मजगूत रचनाकार छथि सैह सभतरि छथि. प्रतिभाक मोजर आ स्थान कमतर होइत गेल अछि.
मिथिमीडिया एही वेकेंट कें भरबा लेल अपना स्तर सं प्रतिभावान कवि लोकनिक लेल एकटा सीरीज शुरू केलक अछि-
#हम्मरकविताहमरेस्वर
ई मिथिमीडियाक यूट्यूब चैनल पर समय-समय पर प्रसारित कएल जाएत.
सबस्क्राइब करी: https://goo.gl/tSyLfF
ताबत एहि अंकक प्रस्तुति सुनल जाए!


text:
एहि सदीक नवागंतुक पीढ़ीक कवि लोकनि मे प्रणव नार्मदेय एकटा प्रमुख नाम छथि. हिनकर कविता सहज-सरल तऽ होइते अछि जे हिनकर खाँटी शब्द, प्रतीक ओ बिम्ब सेहो खास होइछ. कविता मे मानवीय संवेदनाक संगहि समाज ओ सभ्यताक लेल चिंतन पाठक कें आकर्षित करैत अछि.
एहि कविक 36 गोट कविताक एकटा महत्त्वपूर्ण संग्रह 2017 मे प्रकाशित भेलनि, ‘विसर्ग होइत स्वर’. एहि संग्रहक कविता सभ बेस पठनीय ओ मनन करबा जोगरक अछि. संग्रहक कविता सभ मे कवि अपना समयक समाज, संस्कृति, प्रकृति आदि पर सूक्ष्मता ओ गम्भीरता सँ विचार करैत एहि सभक ले-ऊँच कहै छथि.
कवि कहैत छथि नैतिकताक क्षरण, सामान्य लोकक पीड़ा, राजनीतिक खसल चरित्र आ समयक आन-आन विडम्बना सभ. कवि पुत्रक कर्तव्य सेहो नहि बिसरैत छथि आ उपटैत जंगल सँ आहत होइतो नीक भविष्यक सपना सेहो छनि आँखि मे. एहि संग्रह मे विषयक दृष्टिएँ विविधता बेस आकर्षक अछि.
कवि मनुक्ख द्वारा काटल जाइत गाछ-बिरीछ ओ जंगलक स्थिति सँ बेचैन छथि. कवि बेटीक भ्रूणहत्या सँ सेहो व्यथित छथि. कविक चिन्ता सभ्यताक भविष्य लेल छनि. कारण जे गाछ आ बेटीक बिना मनुक्खक अस्तित्वक रक्षा संभव नहि. ओ एहि सत्य कें, एहि चिन्ता कें अपन एकटा कविता मे प्रभावी ढंगें उठबैत छथि आ सेहो तकरा किसान आत्महत्याक संदर्भ सँ जोड़ि कए. देखल जाए एहि कविताक किछु पाँति -
'तखन तऽ / जेना जा रहल घटल / गिनती धियाक आ रकबा जंगलक / तहिना / जा रहल बढ़ैत / बेचैनी बेटीक बापक / आँकड़ा किसानक आत्महत्याक' (धी आ बेख)
कवि माए, मातृभूमि आ मातृभाषा कें अनमोल मानैत छथि. हुनका नजरि मे संसार भरिमे एकर तुलना मे आओर किछु नहि अछि. हमरा लोकनि कें अपना पर गौरव करबाक चाही. जे लोक एहि महत्त्व कें नहि बुझैत छथि, हुनका पाछाँ पछताय पड़ै छनि. हुनकर भाव एहि पंक्ति सँ बुझल जा सकैए -
'सदिखन जाय अनभुआर डारि / गौरवे आन्हर जे भेल फिरय / अपन सहरजमीन जे बिसरल / ठोकर खाय मुँह भर गिरय' (मायक बोल).
वर्तमान समय मे संवेदनाक बहुत बेसी कमी भए गेल अछि. सब ठाम, सभक आगाँ निजी स्वार्थ ठाढ़ रहैत अछि. लोक दोसराक मात्र उपयोग (Use) करैत अछि. समस्त संबंध-सरोकार जेना अभिनय मात्र रहि गेल हो. एहना स्थिति मे सुद्धा लोक डेग- डेग पर ठकल जाइए, मानसिक रूपें शोषित होइए, दुखी होइए. एहि मे सं बहुत रास लोक भीतर सँ टूटि जाइए. ओकर मन घबाह भए जाइ छै आ जकर कोनो दवाइ कतहु नै भेटै छै. आ एहना स्थिति मे एहन किछु मानसिक रूपें घबाह लोक समाजक अहित कऽ बैसैत अछि. कवि समय आ समाजक एहि स्थिति कें सूक्ष्मताक संग अकानैत छथि. एहन व्यथित लोकक प्रति हुनकर मनमे संवेदना छनि. एहन स्थितिक प्रति समाज केँ साकांक्ष करैत कहैत छथि जे -
'कहलहुँ ने / शरीरक घावसँ / बेस मारुक होइछ / मोनक घाव!' (घाव).
मनुक्ख जहिया जंगल मे रहैत छल, असभ्य छल तहिया ने मात्र मनुक्खक संग अपितु प्रकृतिक समस्त उपादानक संग हीलिमीलि कऽ रहैत छल. मुदा जेना-जेना सभ्यताक विकास होइत गेलै तेना-तेना मनुक्खक स्वभाव आ लक्ष्य मे परिवर्तन आबए लगलै. मनुक्ख विकासक बदला विनाश दिस बढ़ैत गेल आ परिणाम भेल नित्तहु युद्ध आ खून. आ से एना भए रहलैए अपन किंवा अपना समूहक वर्चस्व कायम करबाक लेल ओ अपना कें श्रेष्ठ साबित करबाक लेल. कवि एकरा मानवक विकास मे बाधक मानै छथि. देखू एहि संदर्भक किछु पाँति सभ -
'शोणितक मोसि सँ मुदा / नित्तह जा रहल पाड़ल / नव-नव सीमा आ सरहद / अपन-अपन वर्चस्वक प्रदर्शन लेल' (शोणितक मोसि सँ).
कविक मिथिला कें व्यापक परिप्रेक्ष्य मे जनबाक आग्रह, मजूर वर्गक हेतु सहानुभूति, पिताक प्रति कृतज्ञता आदिक संगहि समस्त विडंबनाक अछैतो नीक भविष्यक सपना ओ कामना छनि. कवि मैथिली शब्द, मोहाबराक सुन्दर उपयोगक संगहि बिम्ब ओ प्रतीकक चिक्कन प्रयोग केने छथि. हिनक ई पहिल संग्रह छनि. कवि कें बधाइ ओ शुभकामना.
- - - - - - - -
पोथी: विसर्ग होइत स्वर (2017)
विधा: कविता
कवि: प्रणव नार्मदेय
प्रकाशक: नवारंभ (पटना/मधुबनी)
दाम: 120 टाका, पृष्ठ: 80
समीक्षा: मिथिलेश कुमार झा


text:
घोराही उपमहानगरपालिका
घोराही नगरपालिका राप्ती अञ्चलक प्रमुख वाणिज्य तथा शिक्षा स्वास्थ्यक केन्द्र छी । ई दाङ उपत्यकाक दाङ जिलाम अवस्थित अछि । लमहीसँ फेडर रोड जोडल त्रिभुवननगर राप्तीक पहाडी क्षेत्रक प्रमुख पैठारीकर्ता छी । महेन्द्र संस्कृत विश्वविद्यालय, महेन्द्र बहुमुखी क्याम्पस (त्रि.वि.) लगायतका क्याम्पसहरू रहल अहिठाम आउर सेहो निजि तथा सामुदायीक क्याम्पस तथा विद्यालय रहल अछि तहिंना महेन्द्र अस्पताल, आंखा उपचार केन्द्रका साथै किछ प्राइभेट स्वास्थ्य संस्थासभ सेहो अछि ।
रोल्पाक लिवाङ रूकुम लगायतक जिला सँ त्रिभुवननगर कच्ची सडक जोडल अछि तहिना तुल्सीपुर तक पक्की आर वोहिज़ा अगाडी कच्ची सडक सल्यान होयेत सुर्खेत वीरेन्द्रनगर तक जोडल अछि। त्रिभुवननगर सहरम ६५ हजार जनतासभ बसोबास करैत अछि । त्रिभुवननगरक टेलीफोन कोड नं. ०८२ छी ।
आकर्षण[सम्पादन करी]
प्रशिद्ध तिर्थस्थल स्वर्गद्धारी जाए वाला श्रद्धालुसभक यातायात तथा बासस्थानक मुख्यकेन्द्र सेहो त्रिभुवननगर अछि। त्रिभुवनगर भित्रैक गोरक्ष रत्ननाथ मन्दिर, त्रि.न.न.पा.४ चौघेरा, अम्विकेश्वरी भगवती मन्दिर, त्रि.न.न.पा., बाह्रकुने दह, त्रि.न.न.पा.७, गणेश मन्दिर, त्रि.न.न.पा. १० आर सिरडी साइ मन्दिर त्रि.न.न.पा. ११ अछि । तहिना नगरक मुटुम रहल त्रिभुवन पार्क तथा अम्बीकेस्वरी पार्क प्रकृतीक सुन्दरताअन्तर्गत अवस्थित अछि।
त्रिभुवननगर नगरपालिका दाङ जिलामे अछि। त्रिभुवन नगरपालिका दाङ जिलाक सदरमुकाम घोराही बजार भित्र रहल राप्ती अञ्चलका रूकुम, रोल्पा, सल्यान आर प्युठान जिलक् प्रमुख व्यापारिक केन्द्रको रूपमा सेहो मानल जायेत अछि। तहिना नगरपालिकाभित्र बराहक्षेत्र, अम्बिकेश्वरी भगवती आर गोरक्षनाथ, गणेश, सिराडीसाह मन्दिर आर सत्यसाइ केन्द्र जेहन मठमन्दिर अछि । उक्त नगरपालिकाक मुख्य विशेषता एसियाक सबैसँ बड्का उपत्यका दाङ उपत्यका भित्र रहल अछि। नगरपालिकाक पूर्वमा लक्ष्मीपुर, पश्चिममा नारायणपुर/हापुर आर उत्तरमा स्युजा/सैघा गाउँ विकास समिति अछि। नगरपालिकाक कुल जनसंख्या ४३ हजार १ सय २६ छी। कुल जनसंख्यामध्ये महिलाको जनसंख्या २१ हजार ५ सय ५० आर पुरूषक २१ हजार ५ सय ७६ अछि तहिना नगरपालिका भित्र जम्मा घरधुरी संख्या ८ हजार ९ सय ४५ अछि । नगरपालिकाक कुल क्षेत्रफल ७४ दशमलव ४५ वर्ग किमि अछि । नगरपालिकाभित्र ब्राहृमण, क्षेत्री, थारू, नेवार, मगर, विश्वकर्मा, परियार आर मधेसीमूलका जात/जाति बसोबास करैत अछि । नेपाली झ्याउरे थारू संस्कृतिमा आधारित बडका नाच, कौडा नृत्य, टप्पा नाच, लाखे नाच, देउँसी भैलो आर धार्मिक कार्यमा गाइने भजन कीर्तन नगरपालिकाका प्रमुख कला संस्कृति मानल जायेत अछि । अहिठाम हिन्दू धर्म मान् वाला २७ हजार ९ सय ७९, बौद्ध धर्म मान् ३ सय ३५, मुस्लिम धर्म मान्ने ३७ आर क्रिश्चियन धर्म मान्ने २१ अछि।
सन्दर्भ सामग्रीसभ[सम्पादन करी]
- ↑ "नेपालक जनगणना २०६८", नेपाल गाउँ बिकास समिति, डिजिटल हिमालया, अभिगमन तिथि ६ डिसेम्बर २००८।


text:
धौलागिरी अञ्चल
धवलागिरी अञ्चल अङ्ग्रेजी: Dhaulagiri Zone सुनु (सहायता जानकारी) नेपाल कऽ क्षेत्रिय वर्गीकरण अनुसार पश्चिमाञ्चल विकास क्षेत्रके एकटा अञ्चल छि। यी अञ्चल कऽ ४ जिलासभमे वर्गिकरण करल गेल अछि। यी मऽ पर्वत ,वाग्लुङ ,म्याग्दी आर मुस्ताङ जिलासभ अछि। धवलागिरी हिमाल कऽ नाम सऽ यी अञ्चलके नामाकरण करल गेल अछि धार्मिक आर पर्यटकिय स्थानसभ प्रशस्त भेल पऽ प्रचार-प्रसार कऽ कमीके कारण पर्यटनके निक विकास नै भेल अछि। प्रसिध्द तिर्थस्थल मुक्तिनाथ,बाग्लुङ कालिका भगवति मन्दिर लगायत कऽ प्रशस्त धार्मिक तिर्थस्थलसभ अछि आर पर्यटकिय क्षेत्र मऽ कालिगण्डकि नदिमे राफ्टीङ, मुस्ताङ पद यात्रा,म्याग्दिके गरम पानी क्षेत्र ,ढोरपाटन निकुन्ज लगायत कऽ ठाँम अछि साथे प्रचार-प्रसार कऽ कमीके कारणसे पछारि परल पर्वत जिला कऽ सदरमुकाम कुश्मा बजारके साइड मऽ रहल गुप्तेश्वर गुफा ( २ कि.मि. लमबा ) आर पर्यटकीय तथा धार्मिक रूपसे महत्वपूर्ण मानल जाइ अछि। यी ४ जिला मसे मुस्ताङ सब सऽ विकट जिला छि। मुस्ताङ कऽ हिमाल पारिके जिलाके नामसे ओ चिनल जाइ अछि।
नामाकरणसम्पादन
धवलागिरी हिमाल कऽ नाम सऽ यी अञ्चलके नामाकरण करल गेल अछि।
जिलासभसम्पादन
धवलागिरी अञ्चल मै ४ टा जिला अछि।


text:
चिन्हार एहेन नहिं की अहीं टा हमरा सँ चिन्हार नहिं,हमर अपन जिनगी सेहो हमरा सँ चिन्हार नहिं,अन्हार सँ पुछि लेब हमर घर'क पता,एहि शहर'क रोशनी हमरा सँ एखन चिन्हार नहिं,खोखरि लेब कोनो दिन ओकर चेहरा सँ नकाब,इ बनावटी सादगी हमरा सँ एखन चिन्हार नहिं,काल्हि हमरा कहब अहाँ एहि युग'क मसीहा,आई मानल जे इ सदी हमरा सँ एखन चिन्हार नहिं।------------------------------------------------- बच्चा अपना बचपन सँ छलल गेल बच्चाकोन एहेन गरल पी गेल बच्चाआँगुर आब नहिं पकरैत अछि ओअपन पैर पर चलैत अछि बच्चाकी बुजुर्ग सन गप्प करैत अछिस्वयं सँ आगाँ निकलि गेल बच्चाछीनलक हिनकर मुस्की कियैकसमय के कियैक अधलाह लागल इ बच्चादोष ओकरा भला कोना दियैकजेना ढालल ओ ढलि गेल बच्चा।
(नोट-एहि रचना केँ रचनाकार छथि श्री सुभाष चन्द्र जी। अपनेक घर अछि मधुबनी जिला अंतर्गत हरिपुर मझराही टोला (कलुआही), आ अहाँ श्री विघ्नेश झा'क सुपुत्र छी। अहाँ वर्ष 1995 में मैट्रीक उत्तीर्ण कयला के पश्चात अध्ययन'क संगे-संग पत्रकारिता क्षेत्र सँ जुडल छी। तीन साल धरि आकाशवाणी दरभंगा में कार्यक्रम सेहो प्रसारित कयलहुँ। एखन पिछला पाँच साल सँ नियमित रुप सँ दिल्ली में पत्रकारिता क्षेत्र में कार्यरत छी। सम्प्रति अपनेक हिन्दी पाक्षिक पत्रिका "प्रथम इम्पैक्ट" में कार्यरत छी। अपनेक एकगोट हिन्दी कहानी संग्रह "मुफ्त की चाय" प्रकाशनाधीन अछि आ मैथिली में कहानी संग्रह'क लेल रचना सभहक ओरियान में लागल छी।
सम्पर्क-
सुभाष चन्द्र,
13/ए, सी बी ब्लॉक, शालिमार बाग,
नई दिल्ली- 110088,
मो.- +91-98718 46705


text:
फरीदाबाद
फरीदाबाद भारतक उत्तरी राज्य हरियाणा प्रदेशक प्रमुख शहर छी । ई फरीदाबाद जिला अन्तर्गत पडैत अछि ।[२] एकरा सन् १६०७ मे शेख फरीद, जहांगीरक खजाञ्चीद्वारा बनाएल गेल छल ।[३] हुनकर उदेश्य एहि ठामसँ जाइवला राजमार्गक रक्षा करनाए छल । ई क्षेत्र राजधानी दिल्लीसँ २५ किलोमिटर दक्षिणमे अवस्थित अछि ।
१५ अगस्त १९७९ मे ई हरियाणाक १२अम जिला बनल छल । आई फरीदाबाद अपन उद्योगसभक लेल प्रसिद्ध अछि । एकर स्थापना सन् १६०७ मे सूफी सन्त शेख फरीद केनए छल । ओ एतय किला आ मस्जिदक निर्माण सेहो केनए छल । किछ समयबाद एतयक जनसङ्ख्या उन्नति भेल आ एकर उद्योगिकरण होमए लागल । आब एतय अनेक उद्योगिक एकाइसभक स्थापना भ चुकल अछि । हरियाणाक आयक ६० प्रतिशत हिस्सा फरीदाबादसँ आबैत अछि।
ई दिल्लीसँ मात्र १० किमी क दूरीमे स्थित अछि । भारत सरकार एकरा राष्ट्रिय राजधानी क्षेत्र घोषित केनए अछि ।[४] भारतक राष्ट्रिय राजमार्ग २ सँ पर्यटक सहजे फरीदाबादधरि पहुँचि सकैत अछि । सडक मार्ग वाहेक रेल मार्गसँ सेहो सहजे फरीदाबादधरि पहुँचल जा सकैत अछि । दिल्ली-मथुरा रेल लाइन अन्तर्गत फरीदाबादमे रेलवे स्टेशन सेहो बनाएल गेल अछि । पर्यटकसभ फरीदाबादमे विभिन्न क्षेत्रसभ घुमि सकैत अछि ।
प्रमु़ख स्थल[सम्पादन करी]
बडखल झील[सम्पादन करी]
फरीदाबादक बडखल ताल बहुतेक सुन्दर अछि । ई मानव निर्मित ताल छी । एकरसंग अरावली पर्वत श्रृङ्खला अछि । तालमे पर्यटक वाटर स्पोर्टसक आनन्द ल सकैत अछि । एतयसँ किछ दूरीमे बडखल गाम अछि । एहि गामक नाम पर्शियन भाषासँ लेल गेल अछि । बडखलक अर्थ बिना कोनो रोकावट होइत अछि । तालमे पानिक आपूर्ति वर्षाक पानि आ एक छोट जलधारासँ होइत अछि । पर्यटकसभक बासक लेल तालक निकट बासासभ बनाएल गेल अछि । ई बासासभमे बिना कुनो परेशानीक रुकल जा सकैत अछि ।
बाबा फरीद गुम्बद[सम्पादन करी]
स्थानीय लोकसभक अनुसार बाबा फरीदक नाममे फरीदाबादक नाम राखल गेल छल । एतय बाबा फरीदक मजार सेहो बनाएल गेल छल । एकर प्रति स्थानीय लोकसभमे पैग श्रद्धा अछि । मजामे पूजा करिक लेल प्रतिदिन अनेक श्रद्धालु आबैत अछि ।
सुरज कुण्ड पर्यटक परिसर आ हस्तशिल्प मेला[सम्पादन करी]
दक्षिणी दिल्लीसँ ८ किमीक दूरीमे स्थित ई परिसर बहुतेक सुन्दर अछि । स्थानीय निवासीसभ आ दिल्लीवलासभकलेल ई स्थान बेहतरीन पर्यटन स्थल छी । फरबरी महिनामे एतय एक मेलाक आयोजन सेहो कएल जाइत अछि । मेलामे पर्यटक भारतीय शिल्प कलाक शानदार कलाकृतिसभ देख आ किन सकैत अछि । एकर संग बडखल ताल आ मोर ताल सहो एतय अछि ।
बल्लबगढ़[सम्पादन करी]
बल्लबगढ फरीदाबादक सबसँ पैग शहर छी । एतय सन् १८५७ मे शहीद राजा नाहर सिंहक महल छल । बल्लबगढक प्रमुख कालोनीसभ निम्न अछि :
- विजय नगर
- आदर्श नगर
- चावला कालोनी
- भुदत कालोनी
- भीकम कालोनी
- सुभाष कालोनी
बल्लबगढक प्रमुख स्थान निम्न अछि :
- अम्बेडकर चौक
- गुप्ता होटल चौक
- पञ्जाबी धर्मशाला
- पञ्चायत भवन
सन्दर्भ सामग्रीसभ[सम्पादन करी]
- ↑ Falling Rain Genomics, Inc – Faridabad, Fallingrain.com।
- ↑ The Tribune, Chandigarh, India - Delhi and neighbourhood।
- ↑ "District Faridabad". http://faridabad.nic.in/. Accessed April 2016.
- ↑ Faridabad in 2nd smart city list
बाह्य जडीसभ[सम्पादन करी]


text:
नरायनपूर-मुरली स्टेशन. बहुत दिन पहिने सरकार नरायनपूर आ मुरली दुनू गाम केँ खुश करबाक क्रम मे एकर नाम नरायनपूर मुरली स्टेशन राखि देने छल. एहि स्टेशन पर एक दिस सँ मात्र तीन टा ट्रेन आबैत छल, तेँ कुल मिला केँ दिन भरि मे मात्र छओ टा ट्रेन’क आवाजाही छल. सलवार सूट केँ फेरि साड़ी पहिर बिना कोनो मेक-अप केने ओ स्टेशन पहुँचि गेलीह.
रेलवे स्टेशन हमर हृदय’क करीब रहल अछि. बचपन मे लागैत छल जे छोटा बाबु दुनियाँ सबसँ पैघ आफिसर होइत छैक. बचपन मे इच्छा छल जे पैघ भऽ केँ ट्रेन’क गार्ड बनब, जिनकर ईशारा सँ हजारो टन वाला ट्रेन अपने चलि दैत छैक. कतेको बेर हम सुपौल जिला’क अन्तर्गत सरायगढ़ रेलवे स्टेशन पर गुलमोहर’क गाछ निहारि चुकल छी. प्रस्तुत कथा, बचपन मे स्टेशन पर पसरल प्राकृतिक छटा सँ उत्पन्न प्रेम’क प्रतिक्रिया मात्र थीक. आशा अछि २०१० मे लिखल पहिल कथा केँ दर्शक लेखक पसन्द करताह.
स्टेशन ओहि लगपास’क सब सँ सुन्दर स्थान छल. रेखा केँ दूरहि सँ स्टेशन’क बाउन्ड्री’क कतार मे गुलमोहर’क गाछ देखा पड़लनि. लाल लाल फूल सँ आच्छादित पचासो टा गाछ एहि वीरान स्टेशन केँ आवश्यकता सँ बेसी मनोरम बना रहल छल. लग एला पर कोयली आ कौआ दुनू’क अवाज सुना पड़लनि. साँझ होमय वाला छल आ दोसर चिड़ै चुनमुनी जे ओहि सबटा गुलमोहर’क गाछ मे अपन खोता लगने छल अपन अपन खोता मे वापस आबि रहल छल. चिड़ै चुनमुनी’क कोलाहल सँ लागि रहल छल जे ओ अपन-अपन खोता केँ बिसरि गेल अछि आ "ई हमर" तऽ "ओ हमर" कहबाक क्रम मे वाद विवाद कऽ रहल अछि. बीच बीच मे कोयली’क कूक बाँकी कोलाहल केँ दबा दैत छल. लगभग तीस फीट चाकर प्लेटफार्म’क आधा भाग सीमेन्ट’क आ दोसर आधा दस फीट हरियर हरियर दुबि सँ भरल छल. दुबि वाला भाग मे किछु किछु दुरि हँटि हँटि केँ लकड़ी’क बेन्च छल. ट्रेन एबा मे एखन एक घँटा छल आ सबटा बेन्च बिल्कूल वीरान छल. मुख्य स्टेशन परिसर’क लऽग मे एकटा चाह’क आ दू टा पान’क दोकान छल. चाह’क दोकानदार अपन कोयला वाला चुल्हा केँ दोकान’क आगू मे राखि आगि पजारि रहल छल. एहि सँ निकलल धुआँ स्टेशन परिसर’क प्राकृतिक सुन्दरता’क लेल उपयुक्त नइँ छल. मुदा एक छोर पर ठाढ़ भेल रेखा जखन अपन नजरि एक किलोमीटर नम्हर प्लेटफार्म पर देलथिन्ह तँ मुँह सँ हठाते निकलि गेलनि, "अद्भूत, विहँगम, अतिसुन्दर". रेखा बी.ए. पास केने रहथि आ साहित्य मे आनर्स. साहित्य आ कला’क प्रेमी रहैथ. अद्भूत आ विहँगम शब्द हुनकर साहित्य प्रेम केँ उजागर करैत छलनि. साहित्य प्रेमी केँ प्राकृतिक सुन्दरता सँ बेसी आओर की चाही.
प्लेटफार्म पार कऽ केँ ओ प्रतीक्षा कक्ष गेलथि. ओतय मात्र तीन टा यात्री बाट ताकि रहल छल. दोसर दिस टिकट काउन्टर छल जाहि पर लिखल छल, "यह खिड़की ट्रेन आने के एक घँटा पहले खुलती है और पाँच मिनट पहले बन्द हो जाती है". बहुत देर धरि ओ सोचैत रहलीह जे ट्रेन एबा सँ पाँच मिनट पहिने टिकट खिड़की किएक बन्द भऽ जैत छैक. पुनः याद एलनि जे स्टेशन पर मात्र चारि टा कर्मचारी नियमित रुप सँ कार्य करैत छैक. स्टेशन मास्टर यानी बड़ा बाबु जक्शन पर रहैत छैक आ सप्ताह मे मात्र दुइ दिनक लेल एहि स्टेशन पर आबैत छैक. रेखा’क पतिदेव रमेश जे असिस्टेन्ट स्टेशन मास्टर’क (मतलब छोटा बाबु) पद पर तैनात छलाह नियमित रुप सँ क्न्ट्रोल रुम, बुकिन्ग काउन्टर, आ सिगनल’क जिम्मेदारी सम्हारैत रहैत छलाह. आ बाँकी एकटा खलासी आ एकटा चपरासी. छोटा बाबु’क जिम्मेदारी बहुते महत्वपूर्ण छल. दोसर कर्मचारी नइँ रहबाक कारणेँ ट्रेन एबा सँ पाँच मिनट पहिने खिड़की बन्द कऽ केँ ओ सिगनल डाउन करबाक लेल चलि जैत छलाह.
रेखा’क पति रमेश बहुत दिन सँ कहैत छलनि जे भोर साँझ केँ स्टेशन पर आबि जेबाक लेल. एतेक सुन्दर आ मनोरम स्थान दोसर ठाम नइँ भेट सकैत छलनि. स्थान ठीके बहुत मनोरम छल. भोर आ साँझ केँ प्राकृतिक सुन्दरता कनि आओर बेसी बढ़ि जैत छल. नइँयोँ जानि बुझि के, मुदा दिमागक एक कोनटी मे हुनका ई गप्प बैसल छलनि जे स्टेशन सन दिब्य स्थान पूरे ईलाका मे नइँ. टिकट काउन्टर फुजि गेल छल. वेटिँग रुम’क एक छोर सँ रेखा केँ खिड़की’क दोसर कात अपन पति’क व्यस्त मुँह देखा पड़ि रहल छलनि. किछुए काल मे लोक’क आवाजाही बढ़ि गेल. टिकट काउन्टर पर लाइन लागि गेल. रेखा वेटिँग रुम’क सार्वजनिक बेन्च पर बैसि अपन अतीत’क बारे मे सोचय लागलीह.
(२)
रेखा एक मध्यमवर्गीय मुदा प्रगतिशील परिवार सँ छलीह. हुनकर बाबुजी एक साधारण किरानी’क नौकरी सँ अपन मेहनत आ अपन मेधा’क बुता सँ आई केन्द्रीय सँस्थान मे आफिसर पद पर तैनात छलाह. बहुत कमे होइत छैक जे परिवारिक जीवन यापन करैत लोक अपन पढ़ाई लिखाई आगु जारी राखैत छैक. मुदा ओ डीग्री लैत गेलाह आ आई किरानी सँ आफिसर बनि गेलाह. दू टा बेटी छलनि आ एकटा बेटा. अपने गाम’क सरकारी स्कूल मे पढ़ने छलाह मुदा धिया पूता केँ कोनवेन्ट स्कूल मे अन्ग्रेजी मीडियम सँ पढेलाह. बेटी सब बेटा सँ बेसीए तेज छलनि.
समय बीतला पर जखन रेखा ग्रैजुएशन कऽ लेलीह तऽ हुनका रेखा’क विवाह’क चिन्ता सतबे लागलनि. रेखा सुन्दर, सुशील, गृह कार्य मे दक्ष, आ कान्वेन्ट एजुकेटेड छलीह. आधुनिक समाज मे एक योग्य कन्या’क सबटा गुण नेने. रेखा अपन विवाह’क पुरा जिम्मेदारी अपन बाबुजी पर सौँपि देने छलीह. हुनका विश्वाश छलनि जे ओ जे करताह से नीके.
रेखा केँ अपन बाबुजी’क केवल एकेटा चीज पसन्द नइँ छलनि. हुनकर बाबुजी चहैत छलथिन जे वर सरकारी नौकरी करए वाला होमय. रेखा’क मोन छलनि जे लड़का प्राइवेट नौकरी करए वाला आ मेट्रोपोलिटन सिटी मे स्थापित होएबाक चाही. जतय हुनकर बाबुजी सरकारी नौकरी केँ स्थाई, पेन्शन देमए वाला, मेडिकल आ अन्य अनगिनत सुविधा देबय वाला आ बिना कोनो छुट्टी’क समस्या वाला बुझैत रहथिन, प्राईवेट नौकरी केँ ओ अस्थाई, आवश्यकता सँ बेसी मेहनत’क डिमान्ड वाला, दरमाहा’क अतिरिक्त कोनो अन्य सुविधा नइँ देबय वाला, कखनहुँ निकालि देबय वाला, आ सबसँ बेसी अप्रतिष्ठित लागैत छलनि.
एक दिन रेखा आ हुनकर बाबुजी मे सरकारी आ प्राईवेट नौकरी मुद्दा पर बहस भऽ गेल छलनि. रेखा कहने छलथिन, "प्राइवेट नौकरी मेहनत करए वाला’क लेल अछि, सरकारी नौकरी कामचोर’क लेल. प्राइवेट नौकरी मेधावी लोक के दिन दुना राति चौगूना हिसाब सँ आगू बढ़बैत छैक. अन्त मे प्राईवेट कम्पनी मे काज करए वाला लोक स्मार्ट आ सरकारी नौकरी करए वाला अन-स्मार्ट होइत छैक".
हुनकर बाबुजी’क जवाब छलनि, "सरकारी नौकरी बिना सँघर्ष केने नइँ भेटैत छैक. बहुत मेहनत आ लगन चाही. जे लोक मेहनत नइँ करय चाहैत छथि ओ प्राइवेट दिस चलि जैत छथि. तेँ असल कामचोर तऽ प्राइवेटे वाला होइत छैक..."
रेखा’क जवाब छलनि, "सरकारी नौकरी करए वाला एगारह बजे आफिस आबैत छैक, ठीक पाँच बजे फेर वापस. भगवान मनुष्य केँ काज करबाक लेल बनौने छैक. काज करबाक मतलब होइत छैक चलैत रहब. रुकि गेनाइ बुझु मृत्युक प्रतीक. नीको लोक सरकारी नौकरी मे एलाक बाद ओहने भऽ जाइत छैक. एहेन लोक आलसी आ समाज आ देश’क प्रगति मे बाधक होइत छैक. आ एखन धरि हम सरकारी नौकरी मे अनैतिक काज भ्रष्टाचार’क गप्प नइँ केने छलहुँ."
दुनू लोकनि अपन अपन जगह ठीक. आम आ लताम मे कोन नीक आ कोन खराप से व्यक्ति विशेष पर निर्भर करैत छैक. आमक अपन महत्व मुदा एकर मतलब कथमपि नइँ जे लताम खराप फल छैक. दोसर गप्प जे रेखा’क बाबुजी, "रेखा’क गप्प" सँ सहमति छलाह. मुदा समाजे एहेन छल जे सरकारी नौकरी केँ बेसी महत्व दैत छल. रेखा’क गप्प हुनका नीक लागनि मुदा ओ कहियो मोन नइँ बना सकलाह जे रेखा’क विवाह एक प्राईवेट नौकरी करए वाला व्यक्ति सँ कऽ देल जाए.
रेखा पढ़ल लिखल आधूनिक कन्या छलीह. ओ एहेन समाज मे रहैत छलीह जतय लड़की’क जीवन सँगी हरदमे हुनकर माँ बाप’क पसन्द सँ होइत छलैक. ओ अपन बाबुजी केँ आदर्श मानैत छलीह आ हुनका सँ बहुत प्रेम करैत छलीह. प्रेम एक मजबुरी’क नाम सेहो थीक. ओ अपन बाबुजी सँ एतेक प्रेम करैत छलीह जे अपन जीवन सँगी केहेन हो तकर फैसला अपना पर नहि मुदा अपन बाबुजी पर छोड़ि देने छलीह.
किछु समय’क बाद रेखा’क विवाह हाजीपूर मे पदस्थापित, एम.एस.सी. फर्स्ट क्लास मे पास, रेलवे मे असिस्टेन्ट स्टेशनमास्टर पद पर कार्यरत रमेश सँ भऽ गेलनि.
विवाहोपरान्त, रमेश’क क्वालिफिकेशन हुनका नीक लागलनि. व्यक्त्वि सँ प्रभावित से छलीह. सब किछु नीक लागलनि, मुदा एकटा गप्प हरदम खटकैत रहलनि. हुनका सरकारी नौकरी पसन्द नइँ छलनि. दोसर गप्प जे रमेश’क मेधावी कैरियर देखि, आ मेहनत करबाक ऊहि देखि, हुनका होइत छलनि जे यदि ओ कोनो सोफ्टवेयर कम्पनी मे नौकरी करतथि तऽ हुनकर तरक्की खुब भेल रहतनि. कोनो भाजेँ मोन मारि केँ ओ जीवन यापन करैत छलीह. मुदा तखन तऽ हद भऽ गेलनि जखन रमेश’क ट्रान्सफर एकटा गाम घरक छोटका स्टेशन नरयणपूर-मुरली मे भऽ गेलनि.
रेखा’क सँगी लोकनिक विवाह बँगलोर’क सोफ्टवेयर इन्जीनियर, तऽ पुणे’क बहुराष्ट्रीय कम्पनी मे काज करय वाला लड़का सँ भेल छल. हाजीपूर धरि ठीक छल, मुदा नारायणपूर मुरली मे "छोटा बाबुक" पद हुनकर कोनो दुखःद स्वपनो मे नइँ आयल छलनि.
(३)
रमेश एत्तेक सम्मान’क उम्मीद नइँ करैत छलाह. गाम’क लोक मे आपस मे इर्ष्या द्वेष बहुत सामान्य गप्प छल. मुदा रमेश’क के देल गेल ओ एहेन सम्मान छल जे दबाव मे नइँ मुदा प्राकृतिक रुप सँ लोक’क बिल्कुल हृदय सँ निकलल सम्मान छल. इर्ष्या इर्ष्या केँ जन्म दैत छैक, द्वेष सँ द्वेष बढ़ैत छैक, आ एक प्रेम, दोसर प्रेम केँ बढ़बैत छैक. गाम’क लोक सँ भेटल प्रेम सँ रमेश भाव विह्वल भऽ जाइत छलाह. ओ वैह उत्साह सँ जवाब दैत छलथिन. जहिना लोक हिनका सँ प्रेम करैत छलनि, इहो दोसर लोक सँ ओहिना प्रेम करय लागलथिन. किछु परिवार’क तऽ अभिन्न अँग बनि गेल छलाह. कखनो कखनो सोचैत छलाह जे लोक पाइ किएक कमाबैत छैक? अपन आ अपन परिवार’क लालन पालन लेल, अपन मोन’क सँतुष्टि’क लेल. एहि सरकारी नौकरी मे हुनका एत्तेक दरमाहा भेट जैत छलनि जाहि सँ ओ अपन परिवार’क जिम्मेदारी आ अपन भविष्य केँ सुरक्षित कऽ सकैत छलाह. नरायनपुर मुरली मे खर्चे की होएत छैक. खेबा पीबा’क बाद मे सबटा पैसा बचिए जैत छैक. तरकारी तीमन तऽ गाम’क लोक एत्तेक दऽ दैत छलनि जे आई धरि कहियो कीनबाक काजे नइँ पड़लनि. दुध दही एत्तेक सस्ता आ शुद्ध. एक लोक’क काज पड़ला पर दस लोक बिना कहने उपस्थित भऽ जैत छलनि. मोन मे होइत छलनि जे ओ धन्य छथि जे हुनकर ट्रान्सफर एहि गाम’क रेलवे स्टेशन पर भऽ गेलनि.
मुदा हुनकर पत्नी रेखा’क अलगे सोच छलनि. हुनकर सँगी सहेली सब पैघ शहर मे स्थापित छल. कहियो कहियो हुनका लोकनि’क फोन आबैत छलनि. बँगलोर आ पुणे’क गप्प सुनि केँ ओ हतोत्साहित भऽ जैत छलथिन. सोचैत छलथिन, हुनकर उम्रे कतेक भेल छनि. पचीस वर्ष मे तीन महिना कमे. ओ सोचैत रहथिन, जे ई यैह उम्र थीक जाहि मे लोक शौपिँग माल घुमैयऽ, जाहि मे लोक मल्टिप्लेक्स मे सिनेमा देखैय’, साँझ मे हाथ मे हाथ दऽ सड़क पर घुमैय’, रेस्टौरेन्ट मे खाना खैय’, कोनो काफी’क दोकान पर बैसि, एक कौफी केँ डेढ़ घँटा मे पीबैय’. जाहि उम्र मे लोक नवविवाहित जीवन’क उत्साह’क चरमोत्कर्ष पर रहैत छैक ओहि मे गाम’क झगड़ा’क निपटारा मैँयाँ जेकाँ करैत छैथ. एहेन उम्र जाहि मे प्रति-पल बदलैत महानगर’क मायावी बदलाव’क गवाह बनैत छथि, ओहि उम्र मे ओ गाम’क गोहाली सँ निकलल धुआँ सँ तृप्त होइत छथि. ओ अपना आप केँ जहिया कहियो अपन सखी-सहेली लोकनि सँ तुलना करैत छलथिन मोन अवसादित भऽ जैत छलनि.
(४)
रमेश केँ देखबा मे आएल जे सदिखन उत्साहित रहय वाली रेखा क्रमशः उदास रहय लागलीह. पहिने तऽ ओ रमेश केँ अपन ट्रान्स्फर’क लेल चरियाबैत रहैत छलीह, मुदा बाद मे ओ कहनायो छोड़ि देलथिन. रमेश केँ गाम’क लोक सँ बहुत प्रेम भेटलनि, मुदा जाहि प्रेम’क आशा नइँ अपितु जरुरत रहनि ओ प्रेम दिनानुदिन कम होइत गेलनि. जखन बाँकी कोनो समाधान नइँ भेटलनि तऽ ओ एक दिन रेखा केँ आश्वासन देलथिन जे ट्रान्सफर करबाक लेल यथासम्भव प्रयास करताह.
दुनियाँ मे कोनो एहेन चीज नइँ, जे प्रयत्न केला सँ सम्भव नइँ हो. कनि भाग-दौड़ आ किछु पैसा खर्चा भेलाक बाद रमेश’क ट्रान्सफर’क आर्डर आबि गेलनि. हुनकर नव पोस्टिँग कलकत्ता मे भेलनि. रेखा’क हेराएल खुशी पुनः वापस आबि गेलनि. रेखा के भेलनि जे नइँ बँगलोर आ पुणे तऽ कम सँ कम कलकत्ता तऽ एहि नरायनपूर-मुरली सँ नीके होएत. कलकत्ता’क नाम तऽ महानगरे मे आबैत छैक. बल्कि किछु प्रसँग मे कलकत्ता बँगलोर सँ नीके. जतय महानगर’क प्रत्येक अवयव कलकत्ता मे उपस्थित छैक ओ बँगलोर सन महग नइँ छैक. वैह शौपिँग माल, वैह मल्टिप्लेक्स, मेट्रो ट्रेन, विक्टिरिया पैलेस, एसप्लैनेड’क मारकेट आ चौबीस घँटा चहल पहल. ट्रान्सफर’क आर्डर सुनि हुनकर मोन रोमान्चित भऽ गेलनि.
रेखा आब सामन्य रहय लागलीह. रमेश’क देख-भाल नीक सँ करय लागलीह. हुनका कखनहुँ कखनहुँ मोन मे कचोट होएत छलनि जे हुनके खातिर रमेश केँ एतेक फेरा लागि गेल छनि. नइँ तऽ ओ कतेक बढ़ियाँ सँ एडजस्ट भऽ गेल छलैथ. मोने मोन ओ रमेश केँ आओर बेसी प्रेम करए लागलीह. रमेश’क कोनो बात काटैक हुनका हिम्मत नइँ होएत छलनि.
एहि प्रत्येक बदलाव केँ रमेश मोने मोन अनुभव कऽ रहल छलाह. हुनको नीक लागैत छलनि. मुदा महानगर’क बात सोचि ओ डरा जैत छलाह. एतय एक लोक’क जरुरत भेला पर एक दर्जन लोक उपस्थित रहैत छल. कलकत्ता मे दिन भरि रेखा एकसरि बैसल रहतीह. किओ अप्पन लोक बात करबाक लेल नइँ भेटतनि. तबीयत केहनो रहनि काज करैये पड़तनि. एहि गाम मे छोटा बाबु सन क्लर्कियल नौकरी कैरतो हुनकर एत्तेक इज्जत रहैत छलनि जे कलकत्ता मे पैघ सँ पैघ आफिसर केँ नइँ भेट सकैत छल. एतय प्रत्येक पावनि त्योहार केँ रेखा आ रमेश बहुत नीक सँ मनबैत छलैथ. गाम पर किनको घर मे भगवानो’क पुजा बिना हिनका लोकनि’क उपस्थिति’क सम्पन्न नइँ होएत छलनि. ओतय करोड़ो लोकक बीच मे ओ लोकनि बिल्कुल हेराएल रहताह. रमेश जतेक सोचैत छलथिन हुनका ओतेक डर लागैत छलनि. हुनका एक्के टा चीज मोन केँ प्रसन्न करैत छलनि, रेखा’क अति उत्साहित सुन्दर आ दिव्य मुखमण्डल. विवाहित जीवन एक अघोषित समझौता’क नाम थीक, हुनका आब नीक सँ बुझि मे आबि रहल छलनि.
(५)
किछुए देर मे रमेश सिगनल दऽ केँ लाल-हरियर रँग’क लालटेन लऽ केँ ठाढ़ छलाह. छोट स्टेशन’क इएह नीक गप्प. छोटा बाबु सर्वे सर्वा. टिकट काटबा’क हुनके जिम्मेदारी, सिगनल डाउन करबाक हुनके जिम्मेदारी, आ लाल हरियर झँडा आ लालटेन देखेबाक हुनके जिम्मेदारी. बेसी जिम्मेदारी निर्वाह केला सँ बेसी सम्मान भेटैत छैक. यैह कारण छल जे मुरली-नारायणपूर दुनू गाम’क लोक अपन स्टेशन पर’क छोटा बाबु केँ बहुत सम्मान करैत छलनि.
ट्रेन आबि चुकल छल. पान वाला’क दोकान’क आगू मे राखल कोयला’क चुल्हा सँ धुआँ निकलनाई बन्द भऽ गेल छल. ओहि चुल्हा सँ आगि दह-दह कऽ केँ जरि रहल छल. चाय बेचय वाला छोटू जोर जोर सँ चीकरि रहल छल, चाय, चाय, चाय. झाल मुरही वाला ट्रेन सँ निकलि प्लेटफार्म पर आवाज लगा रहल छल, "बारह मासाला तेरह स्वाद, झाल मुरही की है अनोखी बात". रेखा देखलनि ट्रेन सीटी दऽ रहल छल आ स्टेशन सँ नहुँए नहुएँ ससरि रहल छल. जे यात्री उतरि चुकल छल ओ बारी बारी सँ रमेश केँ "प्रणाम छोटा बाबु!" कहि क्रमशः बाहर जा रहल छल. ओहि मे सँ एकटा आदमी रमेश सँ बात करय लागल. हुनका देखि किछु आओर लोक रुकि गेल. किछुए देर’क बाद ओतय दस बारह लोक’क जमघट लागि गेल. सब किओ मिलि रमेश केँ गोला बना केँ घेरि नेने छल. रेखा दुरहिँ सँ लोक सभ’क बात सुनबाक कोशिश कऽ रहल छलीह.
ओहि मे सँ एक आदमी बाजि रहल छल, "ई कोना भऽ सकैत छैक, लागैत अछि किओ अहाँ के "किछु" कहि देलक अछि, हमरा एक बेर नाम बताऊ, अहाँ के अनुचित कहए वाला केँ थूक फेकि केँ चाटय पड़तनि". दोसर लोक कहैत छलनि, "जे यदि हमरा सँ कोनो गलती भऽ गेल होमय तऽ कहु". तेसर लोक कहैत छलनि जे "मेम साहेब केँ कोनो दिक्कत भेल हो त कहल जाए, हम सब मिलि केँ समस्या’क समाधान कऽ देबनि". रमेश’क सब लोकनि केँ एक्केटा जवाब छल, "एतय रेखा’क तबीयत नीक नइँ रहि रहल छलनि तेँ हम ट्रान्स्फर करा रहल छी.
(६)
ई पहिल बेर छल जखन रमेश अपन ट्रान्सफर’क गप्प गाम’क लोक केँ कहने छलथिन. रेखा बाँकी लोक केँ रमेश सँ बात करैत देखि चुकल छलीह. ओ प्रत्येक लोक हुनकर ट्रान्सफर सँ आश्चर्यचकित छल. हुनका लोकनिक प्रतिक्रिया मे आग्रह कम आ अधिकार बेसी छल. रेखा केँ भेलनि जे ओ लोक एहेन मुँह बनौने छल जे रमेश हुनका लोकनि केँ पुछने बिना अपन ट्रान्सफर किएक करा लेलैथ. रेखा केँ खराप लागलनि. अपन जिद्द केँ सर्वथा उचित ठहराबे लागलथिन. मोन मे भेलनि जे देहात’क लोक असभ्य होइत छैक. कोनो भी दोसर लोक’क व्यक्तिगत जीवन मे टाँग अड़ेबाक आदत रहैत छैक.
रमेश रेखा’क मुड केँ निहारि चुकल छलाह. जखन बाँकी लोक सब चलि गेल, तखन रेखा’क मोन बहलेबाक’क लेल कहलथिन, "देखु ने गुलमोहर’क गाछ केहेन लागि रहल छैक, एक्को टा पात नइँ देखा रहल छैक, सगरे फुले-फुल, मुदा किछुए दिन’क बाद एहि मे पतझड़ आबि जायत. नइँ पाते रहत आ नइँए फुले".
"हाँ से ईहो गुलमोहर’क गाछ हमरे लोकनिक ट्रान्सफर बाट ताकि रहल छैक, अन्यथा आब तऽ पतझड़’क टाइम आबि गेल छैक", रेखा’क जवाब छलनि.
तपाक सँ रमेश कहल्थिन, "अहाँ मुड बहुत रोमान्टिक लागि रहल अछि".
"नइँ एहेन कोनो बात नइँ छैक. हम पछिला एक घँटा सँ प्लेटफार्म केँ निहारि रहल छलहुँ. प्लेटफार्म पर आधा भाग मे हरियर हरियर दुबि आ कात लागल अनगिनत गुलमोहर’क गाछ. ई हरियर आ लाल’क समावेश निष्ठूर-सँ-निष्ठूर लोक केँ कवि बना दऽ सकैयऽ", रेखा अपन बात केँ कतेको तरीका सँ साबित करबाक चेष्टा केलथिन.
रमेश’क हाजिर जवाब छल, "ई किलोमीटर धरि पसरल हरियर दुबि आ कात लागल गुलमोहर’क गाछ, आई कतेको दिन सँ छल, मुदा आई पहिल बेर अहाँ अनुभव केलहुँ, तेँ हम कहैत छी, आई अहाँ बहुते रोमान्टिक मुड मे छी"
रमेश देखलथिन जे रेखा लजा गेल छलथिन. गप्प एतहि नइँ रुकि जाए ताहि लेल कहलथिन, "रोमान्टिक’क मतलबे प्रकृति-प्रेम सेहो होइत छैक, अहाँक प्रकृति प्रेम हमरा नीक लागल"
(७)
गप्प करैत करैत रेखा आ रमेश घर गेलैथ. गाम’क लोक अपन अपन गाम. मुदा साँझे मे रमेश’क ट्रन्स्फर’क चर्चा आगि जेकाँ पसरि गेल. जे सुनए ओ दस लोक केँ आओर सुनाबैथ. सब किओ एक्के बात कहैत छलथिन "बहुतो छोटा बाबु एलैथ आ गेलैथ मुदा रमेश बाबु सन किओक नइँ. एहेन मिलनसार लोक भेटनाई मुश्किल. गाम मे एना रीति गेलैथ जेना एहि गाम’क लोक होइथि." सब किओ ई जरुर कहैथ जे "हुनका जरुर किओ किछु अनुचित कहि देलकनि वा किछु अनुचित कऽ देलकनि".
रमेश कोन कारण सँ ट्रान्सफर करा लेलैथ से भोर भेने धरि समुचा गाम मे चर्चा’क विषय बनि गेल. आरोप प्रत्यारोप’क अनगिनत दौर चलल. कोनो एहेन लोक नइँ बचल छल जिनका उपर मे आरोप नइँ लागल हो. पैघ परिवार मे एक दोसर केँ दोषी साबित करय लागल, पुरान दुश्मनी वाला दू परिवार एहि मौका केँ भजेबाक कोशिश करए लागल आ दुनू गाम’क छुटभैया नेता लोक दोसर गाम केँ दोषी बताबे लागल. स्त्रीगण लोकनि, "मेम साहेब केँ के की कहने छल" तकर लेखा जोखा लगाबय लागलीह. सब किओ अपन स्तर पर काज करैत छल, आ रमेश केँ एहि बात’क पूरा समाचार भेटि रहल छलनि.
गाम’क पढ़ल लिखल आ प्रगतिवादी नवयूवक आपस मे तय केलथिन जे रमेश सँ गाम’क दिस सँ माफी माँगि लेल जाए. लगभग एक दर्जन एहेन यूवक’क टोली स्टेशन पर जाकेँ रमेश सँ अधिकारिक रुप सँ माफी माँगलकनि. मुदा नवयूवक’क एहि टोली सँ पहिने सैकड़ो लोक माफी माँगि चुकल छल. दोसर किओ आओर रहितैक तऽ कोनो आओर बात, गाम मे पढ़ल लिखल यूवक’क बहुत मूल्य होइत छैक आ रमेश ओहि मूल्य केँ नीक जेकाँ चीन्हैत रहैथ. तेँ हठाते ओहि टोली केँ निराश करए नइँ चाहैत छलाह. बिना मामला केँ तुल देने कहि देलैथ जे ओ ट्रान्सफर रोकबाक दर्खाश्त दऽ देताह. ई बात सेहो दुनू गाम मे पसरि गेल. गाम’क सब लोक एहि बात पर हठाते विश्वास नइँ केलनि. समाज दू मत मे विभाजित भऽ गेल. किछु लोक’क मत छलनि जे रमेश कोनो बात सँ आहत छलाह तेँ ट्रान्सफर करा लेलैथ. दोसर लोकनिक मत छलनि जे रमेश आई धरि कहियो फुसि नइँ बाजल छथि, तेँ ट्रान्सफर रोकेबाक गप्प सत्य थीक.
विश्वास-अविश्वास, उम्मीद-निराशा, कचोट-उत्साह’क आपाधापी मे ओ दिन आबि गेल जहिया रमेश केँ हमेशा’क लेल ई दू-गाम’क बीच वाला स्टेशन छोड़ि केँ जेबाक छलनि. एगारह बजे’क गाड़ी सँ ओ पूरे समान आ पत्नी सँग विदा होएबाक लेल तैयार छलाह. गाम’क लोक एखनो दू मत मे विभाजित छल. किछु लोक एखनो धरि सोचैत छलाह जे रमेश रुकि जायत. ट्रान्सफर नइँ भेल छनि. एहेन सोच जाहि मे कल्पना’क उड़ान बेसी आ यथार्थक धरातल कम. कल्पना’क बाते अलग, कोनो बात’क कल्पना करबा मे मालगुजारी नइँ लागैत छैक..
कल्पना’क उड़ान जतेक नीक लागैत छैक ओतबी कष्टदायक यथार्थ’क धरातल होइत छैक. एखन यथार्थ ई छल जे एगारह बजे’क ट्रेन प्लेटफार्म पर आबि चुकल छल. रमेश आ राधा ट्रेन मे बैसि चुकल छलैथ. गाम’क एहेन लोक जे यथार्थता’ केँ पहिने स्वीकार कऽ नेने छलैथ, रमेश’क लेल किछु ने किछु आनने छल. जे बेसी काल धरि कल्पना सवारी करैत छलाह ओ दौड़ि के गाम गेलाह आ रमेश’क लेल किछु ने किछु उपहार आनि नेने छलाह. हरियर दुबि पर ठाढ़ गार्ड सीटी बजा देने छल. ट्रेन अपन सीटे बजेलक आ नहुएँ नहुएँ ससरे लागल. लोक सब एखनि धरि रमेश केँ पोटरी थम्हा रहल छलाह. रमेश चाहियो केँ किनको मना नइँ कऽ पाबैत छलाह. किओ अदौरी, किओ कुम्हरौरी, किओ अम्मट, किओ पौती किओ मौनी. जेहेन लोक तेहेन उपहार. दूर ठाढ़ किछु स्त्रीगण लोकनि आधा छिधा घोघ तऽर सँ नोर पोछैत छलथिन. रमेश’क आँखि डबडबा गेलनि. बगल मे बैसल रेखा हुनकर भीजल पीपनी देखि नेने छलीह. अपन दाहिना हाथ सँ हुनकर बामा मुट्ठी पकड़ि नेने छलीह.
रमेश देखलैथ जे रेखा’क मुँह पर आशा’क अनन्त किरण पसरल छल. हुनकर ललाट आई सबसँ बेसी दैदीप्यमान लागैत छल. मोन मे एक सँतुष्टि भेलनि जे अपना लेल नइँ तऽ कम सँ कम रेखा’क लेल खुश रहबाक चाही. आखिर ट्रान्सफरो तऽ हुनके लेल करौने छलथिन. ओ खुश भऽ गेलैथ, मुदा क्षणिक देर’क लेल. गाम’क हजार लोक’क देखभाल वाला जिन्दगी छोड़ि ओ कलकत्ता’क काटि खा जेबा वाला एकाकी जिन्दगी रमेश केँ पहिल बेर असुरक्षित लागय लागलनि. हरियर दुबि आ लाल गुलमोहर’क छटा पाछु छुटि चुकल छल. रेखा’क हाथ एखनो धरि हुनकर हाथ पर छलनि. प्रत्येक स्पर्श एक सँदेश नुकाएल रहैत छैक. रेखा’क स्पर्श मे आश्वासन आ कृतज्ञता’क सँदेश छल. ट्रेन नरायणपूर-मुरली’क सीमा सँ बाहर निकलि चुकल छल. रमेश एक बेर फेर सँ रेखा’क ललाट पर सँतुष्टिक भाव पढ़बाक भरिसक प्रयत्न करय लागलाह.


text:
काप्रिचौर
काप्रिचौर नेपालक मध्य-पश्चिमाञ्चल विकास क्षेत्रक भेरी अञ्चल, सुर्खेत जिलामे अवस्थित एक गाउँ विकास समिति छी ।[२]
जनसङ्ख्या[सम्पादन करी]
नेपालक वि.सं. २०६८ क जनगणना अनुसार काप्रिचौरक जनसङ्ख्या २,८७५ अछि । जाहिमे ५९८ घरमूली अछि । ई स्थानक सन् २०११ मे भेल नेपालक जनगणना अनुसार पुरुषक सङ्ख्या १,३३४ आ महिलाक सङ्ख्या १,५४१ रहल अछि ।[१]
सन्दर्भ सामग्रीसभ[सम्पादन करी]
- ↑ १.० १.१ "नेपालको राष्ट्रिय जनगणना २०६८ (गाविस तह)", नेपाल सरकार, राष्ट्रिय योजना आयोग, नवम्बर २०१२।
- ↑ "कैलाली जिलाक गाविससभ", नेपाल सरकार, सङ्घीय मामिला तथा स्थानीय विकास मन्त्रालय, नवम्बर २०१५।